text:
sam.
25
sept.
2010
Umuhire Chiara Luce Badano (1971-1990).
25 nzeli 2010 mu Ngoro ya Bikiramariya Urukundo rw’Imana (Madonna del Divino Amore) i Roma, Chiara Luce Badano arashyirwa mu rwego rw’Abahire.
Chiara Luce Badano yavukiye i Appennino ligure muri Diyosezi ya Acqui mu Butaliyani ku wa 29.10.1971. Ukuvuka kwe kwafashwe nk’ineza y'umubyeyi Bikiramariya wa Rocchekuko ababyeyi be bategereje uwo mwana imyaka 11. Papa wa Chiara yiyambazaga uwo mu byeyi yiyoroheje kandi mu cyizere gikomeye.
Chiara nk’uko izina rye ribivuga, yabaye umwana w’urumuri akaba yararangwagwa n’ibyishimo. Yari umunyabwenge, agakunda siporo. Nyina yari yaramutoje kuvugana na Yezu akoresheje Ivanjili no kubwira Yezu ati ndi hano Nyagasani. Kuva akiri muto yaranzwe no gukunda no gufasha abatagira kivurira, akaba yarageragezaga kubaha igihe cye. Kuva ari mu kiburamwaka yayashyiraga udufaranga mu gakarito agira ngo abone uko azafasha abatishoboye. Yifuzaga kuzajya muri Afurika ari umuganga kugira ngo abashe kuvura abana.
Yaranzwe n’urukundo rusesuye kandi akaba yarageragezaga kudatambamira umugambi w’Imana mu buzima bwe. Mu nyandiko ze z’imyaka ye ya mbere y’ishuri hagaragaramo ibyishimo n’uburyo yabonaga uko ubuzima bumwigaragariza: yari umwana wishimye. Ku munsi yahaweho Ukaristiya yambere, bamuhaye impano y’igitabo cy’Ivanjili. Ivanjili yamubereye kuva ubwo igitabo gitangaje n’ubutumwa bukomeye. Yageze ubwo avuga ati: «nk’uko binyoroheye gufata mu mutwe inyuguti, ni nako bigomba kungendekera kubaho nkurikije ubutumwa bw’Ivanjili!».
Afite imyaka 9 yinjiye mu ba Focolari maze buhoro buhoro agenda ayobora n’ababyeyi be muri uwo muryango. Kuva ubwo ubuzima bwe bwagiye bwimiriza imbere gushyira Yezu kumwanya wa mbere.
Afite imyaka 17 nibwo yaje kumenya kuburyo butunguranye ko afite uburwayi bukomeye bwa osteosarcoma. Nibwo yatangiye ibihe bye b’umubabaro byamaze imyaka 3. Amaze kumenya uburwayi bwe, ntiyigeze yinubira Imana cyangwa ngo se arire. Yahise aceceka maze nyuma y’iminota 25 mu munwa we hasohokamo ijambo ryo kwemera hagakorwa ugushaka kw’Imana. Yagiye asubira kenshi muri aya magambo: «Nyagasani Yezu niba ibi ari ugushaka kwawe, nanjye ndabishaka». Ntiyigeze atakaza inseko ye kuburyo yavugaga kenshi ati “Nta kintu namba mfite, ariko ndacyafite umutima nkaba nshobora gukunda igihe cyose”.
Yizeraga cyane urukundo yezu amukunda kuburyo yavugaga ati : «Yezu arankunda kuburyo butangaje». Ubwo yari yaraye ameze nabi cyane ababara bikomeye yaragize ati : «Nababaraga cyane ariko roho yanjye yari irimo kuririmba…». Kuva akiri muto, yari yarihaye umugambi wo kudaha abandi «Yezu mu magambo, ahubwo kumubaha akoresheje imyitwarire ye».
Igihe ahawe bwanyuma Ukaristiya, yabaye nkutwawe wese na Yezu maze asaba ko bamuvugira isengesho: Ngwino Roho Mutagatifu twoherereze imirasire y’urumuri rwawe. Chiara Lubich yari yaramuhimbye "LUCE"=RUMURI. Urubyiruko yarusigiye aya magambo: «...Urubyiruko ni ejo hazaza. Njyewe sinkibasha kwiruka, ariko ndifuza guha urumuri urubyiruko nk’uko ruhererekanwa mu mikino ya Olimpike. Urubyiruko rufite ubuzima bumwe gusa,nta we ubaho kabiri niyo mpamvu rugomba kubaho uko bikwiye!».
Ku wa 7.10.1990 mu gitondo nibwo yagiye kubana ubuziraherezo na Yezu nyuma y’ububabare bukomeye yari yahuye nabwo ninjoro. Mbere yo gupfa yabwiye nyina aya magambo: “Mama, ishime, kuko nanjye nishimye. Urabeho”.


c: text/html

text:
mer.
10
août
2011
Lawurenti yari umudiyakoni i Roma ku ngoma ya Papa Sigisti wa II n’iy’umwami Valeriyani. Yari ashinzwe umutungo wa Kiliziya y’i Roma. Igihe rero umwami Valeriyani atangiye gutoteza abakristu, akica Papa Sigisti wa II n’abadiyakoni be, Lawurenti icyo gihe baramuretse kuko bashakaga ko abanza kwerekana ibintu Kiliziya itunze.
Nuko bahamagara Lawurenti ngo yerekane ibintu Kiliziya itunze, we rero abasaba iminsi itatu ngo ajye kubikoranya abibereke. Ubwo Lawurenti aragenda akoranya abakene base b’i Roma n’indushyi zaho abazanira umucamanza mukuru w’i Roma aramubwira ati : «Dore ibyo mwantumye ndabibazaniye. Ngiyi imari Kiliziya itunze. Uzabwire umwami abamenye kuko ubundi ari twe twabitagaho; none ubu twe tukaba dutabariye Kristu ». Umucamanza mukuru rero wari wizeye kubona ibintu byinshi bitabarika, uburakari buramwegura maze si ukurakara arabisha! Diyakoni Lawurenti afatwa ubwo, batangira kumutwika umubiri wose buhoro buhoro bamukaranga. Bavuga ko yabwiye umucamanza ati : «Uruhande rumwe rwahiye neza, noneho nimuhindukize mukarange n ‘urundi niba mushaka ko umwami aza gufungura inyama zihiye neza uyu munsi ».
Muri ubwo bubabare bukaze bw’umuriro, Lawurenti yaherekaniye ubutwari bukomeye bushingiye ku kwemera kwe gushyitse. Ngiyo imipfire y’iyo ntwari yahowe Kristu. Ibisigazwa bye biri muri Bazilika yamwitiriwe «Basilica San Lorenzo » i Roma hafi ya Campo Verano.

robotstxt: allowed

filter: keep


text:
Bamwe mu baturage batuye mu manegeka barasaba leta kubakura mu cyo bita urujijo rwo kuba ngo basabwa kwishyura umusoro k’ubukode bw’ubutaka , nyamara batazi neza niba ubutaka bw’aho batuye buzakomeza kuba ubwabo, yewe ngo bakaba batazi n’igihe bazimurirwa muri ayo manegeka.
Bamwe mu baturage batuye mu manegeka barasaba leta kubakura mu cyo bita urujijo rwo kuba ngo basabwa kwishyura umusoro k’ubukode bw’ubutaka , nyamara batazi neza niba ubutaka bw’aho batuye buzakomeza kuba ubwabo, yewe ngo bakaba batazi n’igihe bazimurirwa muri ayo manegeka.
Ubuyobozi bw’umujyi wa Kigali buvuga ko igihe abo baturage bagituye muri ayo manegeka bagomba gukomeza kuhasorera kugeza igihe bahimuriwe.
Abaturage baganiriye n’itangazamakuru batuye mu kagali ka Ruhango mu murenge wa Gisozi mu karere ka Gasabo bavuga ko bafite icyo kibazo.
Ikimenyetso cya Towa kiri ku mazu atari make aherereye mu mudugudu i Kanyinya mu kagali ka Ruhango, mu murenge wa Gisozi ni cyo kimenyetso cyerekana ko bidasubirwaho ako gace gafatwa nk’amanegeka.
Bany’iri ayo mazu yanditseho Towa bemeza ko bafite ibyangobwa by’ubwo butaka, kandi ngo basabwa kubwishyurira umusoro w’ubukode bw’ubutaka kandi hafatwa nko mu manegeka,Ibyo banyiraho babyita akarengane no kubashyira mu rujijo.
Kuba batazi neza niba ubutaka buzakomeza bukaba ubwabo igihe baba bimuwe mu manegeka, ni indi ngingo abatuye muri ayo manegeka bavuga ko ibashyira mu rujijo ,bigatuma hari n’ababaye baretse kwishyura uwo musoro ku bukode bw’ubutaka kugira ngo babanze bakurwe mu cyo bita urujijo.
MUHONGERWA Patricie umuyobozi wungirije w’umujyi wa Kigali ushinzwe imibereho myiza yabwiye Royal FM yavuze ko igihe abo baturage bagituye muri ubwo butaka kandi bukaba busoreshwa, banyirabwo bagomba gukomeza kubusorera kugeza igihe bahimuriwe.
Hari umwe mu babitsi b’impapuro mpamo z’ubutaka , wabwiye abanyamakuru ko politike y’ubutaka igena ko ubutaka buri ahantu habarwa nko mu manegeka ,bukomeza kuba ubw’ubufitiye icyangombwa igihe abashije kubushyiramo igikorwa cyahagenewe ,bivuze ko icyo gikorwa niba ari igisaba ko ubutaka busora, nta kabuza nyirabwo agomba kubusorera.
Nkindi Alpha
Ibitekerezo
Jyewe ibyurwo rujijo bikomeje kuncanga kuko nta gisobanuro gufatika ubuyobozi bw'umujyi bugitangaho . Njyewe mpafite inzu ifite agaciro katari munsi ya 25millions nashatse kwaka credit ya miliyoni ebyiri muri BPR barayinyima ngo ntibafata ingwate ku kintu kiriho Towa. Kabisa inzu zacu baraziharabitse bidasubirwaho kereka umujyi wa kigali utanze ibwiriza rishya ku ma Bank. Ikindi giteye impungenge nuko nta gihe batanga cyo kwimura abahatuye cyangwa ngo bakure uriya mwanda bashyize ku mazu yabantu. Kanda hano umusubize


text:
Kamonyi: Hari abatabona ubwisanzure mu gutora bajya inyuma y’umukandida
Uburyo bwo gutora , bajyaga inyuma y’umukandida Bamwe mu bitabiriye amatora y’inzego z’ibanze banenga uburyo bwo gutora bajya inyuma y’umukandida kuko bibatwara igihe bategerezanyije More...
Kamonyi: Abayobozi barasabwa kwigisha abaturage gucika ku ngeso yo kurwana
Umuyobozi w’intara yasabye abayobozi kwigisha aabaturage Gukubita no gukomeretsa aribyo biza ku isonga mu byaha bihungabanya umutekano. Abayobozi b’inzego z’ibanze barasabwa gukangurira abaturage More...
Kamonyi: Ku munsi w’umuganura, buri mudugudu wa Ruyenzi wamuritse imihigo wagezeho
Mu kagari ka Ruyenzi ho mu murenge wa Runda, umunsi w’umuganura wizihirijwe mu mudugudu wa Nyagacaca ahahuriye abaturage b’imidugudu itanu igize aka kagari, maze abakuru b’imidugudu na bamwe More...
Kamonyi: abashigajwinyuma n’amateka bashyigikiye ko Ingingo ya 101 y’Itegeko nshinga ivugururwa
Ubwo intumwa za Rubanda, Mukarugema Alphonsine na Mukakarangwa Clotilde baganiraga n’abaturage bo mu murenge wa Gacurabwenge, tariki 23/7/2015; abashigajw’inyuma n’amateka batangaje ko bashyigikiye More...
Kamonyi: Barishimira iterambere bagezeho nyuma y’imyaka 21 abanyarwanda bibohoye
Ibirori byo kwizihiza isabukuru y’imyaka 21 abanyarwanda bibohoye, ku rwego rw’akarere abayobozi bifatanyije n’abaturage b’umudugudu wa Kiranzi, akagari ka Kidahwe, ho mu murenge More...
Kuba noteri w’ubutaka bisaba kugira ubushishozi buhagije
Kuba kuba noteri w’ubutaka bisaba kugira ubushishozi buhagije, ni bumwe mu butumwa bwahawe abashinzwe ubutaka mu mirenge imwe n’imwe yo mu Rwanda, binjiye mu kazi vuba, kuri uyu wa 30/4/2015. Hari More...
Lisiti y’itora igiye kongera kuvugururwa mu rwego rwo kwitegura amatora y’inzego z’ibanze
Mu rwego rwo gutangira imyiteguro y’amatora y’abayobozi b’ibanze ateganyijwe muri Gashyantare 2016, Komisiyo y’igihugu y’amatora yaganiriye n’abakorerabushake bayikorera More...
Kamonyi: Ikibazo cy’amikoro gituma urubyiruko rukomeza gutaka ubushomeri
Bamwe mu rubyiruko rwo mu karere ka Kamonyi, mu murenge wa Rukoma batangaza ko mu rwego rwo guhangana n’ikibazo cy’ubushomeri rukangurirwa kwihangira umurimo, ariko kuri bo ngo kutagira amafaranga More...
Kamonyi: Ibikorwa byubatswe mu Budehe bikeneye kwitabwaho
Mu nkunga y’Ubudehe Leta yahaye abaturage kuva mu mwaka wa 2006 kugeza mu mwaka wa 2008, abaturage bakozemo imishinga itandukanye y’iterambere. Imwe muri  iyo mishinga ntiyarangiye indi ikeneye More...
Kamonyi: Urubyiruko rurahamagarirwa gufatira urugero ku ntwari z’igihugu
Mu gihe mu gihugu hose bizihiza ku nshuro ya 21, umunsi w’Intwari z’igihugu uba buri tariki 1 Gashyantare, bamwe mu baturage b’akarere ka Kamonyi ngo basanga ari ngombwa ko abanyarwanda bafatira More...


text:
I Kigali, abanyapolitiki bakuye umutima ku makara bawerekeza kuri gaz
Ubu butumwa bari kugenda babutangira aho bahuriye n’abaturage, ndetse hari n’abashoye imari muri izi ngufu batumirwa ahahuriye abaturage mu kubibashishikariza, no kubibasobanurira.
Mu imurikagurisha ry’abafatanyabikorwa b’Akarere ka Nyarugenge, riri kubera i Nyabugongo, Umuyobozi w’Akarere ka Nyarugenge, Kayisime Nzaramba, yagaragaje ko yifuza ko abaturage ayobora bava ku makara.
Yagize ati “Amakara arahenze cyane pe…Nk’abantu bakoresha gaz, kiriya gicupa kimwe kigura ibihumbi hafi 15 kigakora ukwezi. Ugasanga urugo rufite hagati y’abantu batanu cyangwa barindwi, mu kwezi barakoresha imifuka y’amakara itatu.”
Ku isoko mu Mujyi wa Kigali, umufuka w’amakara ugura amafaranga y’u Rwanda agera ku bihumbi icyenda kuzamura.
Ku bw’ibyo uyu muyobozi w’Akarere ka Nyarugenge arasaba abaturage be, n’Abanyarwanda muri rusange gukoresha gaz, no mu giturage bakagana za biogaz.
Uretse mu Karere ka Nyarugenge, no mu Karere ka Gasabo naho bagaragaje ko ikoreshwa rya gaz riri mu mihigo yabo. Ariko kugera ku ntego biracyari kure, kiyemeje ko abaturage bako byibuze baba bakoresha gaz bagera kuri 5%, ariko abamaze kubyitabira babarirwa kuri 2%.
Mu cyumweru gishize, ubwo Akarere ka Gasabo kagaragaza aho kageze kesa imihigo kahigiye Umukuru w’Igihugu mu mwaka w’ingengo y’imari wa 2015-2016, abacuruzi ba gaz bahawe umwanya mu nama, ndetse banajya n’ahandi kwigisha iby’ikoreshwa ry’izi ngufu zikoreshwa n’abaturage mbarwa.
Muri aka karere, bagaragaje ko hari kwigwa uko abaturage bafashwa mu gutangira gukoresha gaz mu ngo zabo. Bumwe mu buryo buzifashishwa harimo kugura ibikoresho bya gaz ku nguzanyo y’imirenge SACCO, abashoramari muri izi ngufu bakaba banaha abaturage ibikoresho byo gukoresha gaz bakishyura mu byiciro.
Nubwo abaturage bagaragarizwa ko bifite inyungu, n’abatangiye gukoresha gaz ntibarabyinjiza mu buzima bwabo.
Elias Karenzi utekesha gaz aganira n’ikinyamakuru Izuba Rirashe yagaragaje ko we akoresha byombi, amakara na gaz.
Yagize ati “Ni byo iyo bamamaza bakubwira ko gaz ihendutse, ariko sinabihamya 100%. Ntabwo ari bya rubanda rwose, nanjye nubwo ndi umuselibateri, sintekesha gaz buri gihe, nyuzamo ngakoresha n’amakara. Cyakoze gutekesha gaz biriyubashye, nta myotsi n’uwibana mu nzu nto muri uyu Mujyi wa Kigali uyitekamo ukayiryamamo nta myotsi, kandi no guteka ntibigutera ubute nko kujya mu gikoni ufatisha imbabura.”
Hagati aho, nko mu Karere ka Gasabo bagaragaje ko hari imbogamizi ikomeye, aho usanga n’abifite batava mu gucana amakara ngo batangire gukoresha ingufu za gaz.
Rutagengwa Fred ushinzwe ibikorwa by’ubucuruzi muri sosiyete icuruza gaz, ari mu Karere ka Gasabo yabwiye Izuba Rirashe, ko icyagora abaturage ari ukugura ibikoresho k’utangira gukoresha gaz.
Avuga ko ibyo bikoresho birimo amashyiga n’igicupa yajya aguriramo gaz hari ibigura mu mafaranga abarirwa mu bihumbi 85.
Aya mafaranga umuturage azemererwa kuyishyura mu byiciro, Rutagengwa ati “Ashobora kwishyura mu byiciro, bizaterwa n’abafatanyabikorwa [avugamo n’inzego z’ibanze na SACCO] bishobora kuba bine cyangwa bitanu .Twiteguye kugeza gaz kuri uwo ari we wese wadukenera.”
Uyu mucuruzi anamara impungenge abaturage banatinya gaz ko yabateza impanuka.
Ku bijyanye n’ingufu hirya no hino mu gihugu hafi ya bose bakoresha izikomoka ku biti. Iki abita ku bidukikije bakabibona nk’ikibazo gikomeye, kuko uko umubare w’abaturege wiyongera, abagenda barushaho gushaka aho batura, n’amashyamba agabanuka.
Ubushakashatsi ku mibereho y’abaturage mu Rwanda bwa 2015 (DHS) bwakorewe mu ngo bwatanze ishusho yerekana ko abakoresha inkwi n’amakara ari bo benshi.
By’umwihariko mu Mujyi abakoresha amakara babarirwa ku kigero cya 66%. Naho abakoresha gaz babarirwa ku kigero cya 1.5%. Abateka ku mashanyarazi bo i Kigali babarirwa ku 0.3%.
SRC: IZUBA RIRASHE


text:
Mu gihugu cya Eritreya giherereye mu ihembe rya Afurika, abakristo banze kwihakana ko bemera Yesu Kristo ngo bavanwe muri gereza. Muri iki gihugu habarurwa umubare munini w’abakristo batotezwa ku rwego rwo hejuru, aho kuri ubu hari abarenga 300 muri za gereza, abandi ibihumbi bakaba bari hanze y’igihugu kubera ubutegetsi bw’igitugu bwakunze kugaragara bwibasira cyane abakristo.
InfoChretienne.com itangaza ko muri iyi myaka ya vuba, Eritreya yabaye kimwe mu bihugu byatoteje cyane abakristo ku mugabane wa Afurika. Abakristo muri iki gihugu babarurirwaga hafi muri muri kimwe cya kabiri cy’abaturage bose bagituye ariko ubuzima bwabo bukaba bwarakunze kurangwa no kuba mu kaga kubera kwibasirwa n’ubutegetsi bw’igitugu.
Dr Berhane Asmelash ni umwe mu bahoze bafunze, wahunze itotezwa ry’abakristo avuga ko Eritreya ikwiye gufatwa nka gereza nini y’isi. Ati’’ Eritreya ni nka gereza nini cyane, mbese nayifata nka Koreya y’Amajyaruguru, ariko muri Afurika.’’
Abandi bakiri mu gihugu bahora batakishwa n’akaga barimo aho bavuga bati ‘’dushaka kugenda, aho twajya hose, ariko tukagenda.’’
Undi mutangabuhamya w’ibibera muri kiriya gihugu witwa Elsa avuga ko yahunze igihugu nyuma y’aho mushiki we akubitiwe n’abarinda gereza kugera apfuye. Avuga ko bari bafungiwe muri gereza zisanzwe ahasa n’ingunguru yaka amanywa n’ijoro, aho kurya byari ingume nta n’ubuvuzi bubageraho. Ati ‘’ Abaturindaga batubwiye ko baturekura ariko tukabanza tukareka uwo Yesu, natwe turababwira turi Oya.’’
Akomeza avuga hari ijoro ababarindaga bazaga kubareba ngo babakubite, akavuga ko bigoye kuri we kuzibagirwa ijwi r’ukuntu mushiki we yatakaga.
InfoChretienne ivuga kandi ko mu mpeza z’umwaka ushize w’2015, hari impunzi z’abakristo 130,000 zajyaga muri Etiyopiya gushakayo ubuhunzi.
Mu cyegeranyo cyashyizwe ahagaragara n’Umuryango w’Abibumbye muri Kamena 2015, cyagaragaje ko Eritreya ari kimwe mu bihugu bikorerwamo ihohoterwa cyane no guhonyora uburenganzira bwa muntu.
Ubu bushakashatsi kandi bwagaragazaga ko muri iki gihugu bigaragara ko abakristo batotezwa cyane n’inzego z’ubuyobozi kuburyo hari n’ibitero byinshi bibatera bizwi o biba bishyigikwe na Leta. Imiryango ishinzwe kurengera uburenganzira bwa muntu by’umwihariko abakristo ivuga ko insengero z’abakristo n’izigenga zagiye zifungwa naho abakristo bazo bagatotezwa bazira imyizerere yabo. Eritreya igaraga ku rutonde rw’ibihugu bitoteza abakristo kurusha ibindi ku isi, urutonde ruyobowe na Koreya y’Amajyaruguru.
Nshuti impamvu y’inkuru nk’izi, niba wowe ugize umugisha wo kuba mu gihugu kikwemerera gusenga nta nkomyi ukwiye kubishimira Imana ukabifata nk’amahirwe adasanzwe uhawe, ariko nanone ujye ufata umwanya usengere aba bose bari mu kaga bahorwa Yesu mu bihugu bitandukanye hirya no hino ku isi.


text:
Mfite ibihamya by’ineza ya Yesu
Iyi nyigisho ikubiye mu buhamya bw’umudamu utarashatse gutangaza amazina ye ariko ntibitubuza kumva icyo Imana itubwirira muri bwo, uko bisa kose birahamya na none ukuntu Imana ari iyo kwizerwa mu byo ikora byose. Reka tubukurikire:
Ndumva nuzuwe no gushimira Umwami wanjye Yesu Kristo kubera ukuntu yambereye uwo kwizerwa mu buzima bwanjye. Buri munsi ngenda mbona ubuntu Imana ingirira mu buzima bwanjye ndetse n’umuryango wanjye.
Nubwo byose byaba bitagenda nk’uko mba nabitekereje ariko mu by’ukuri Imana ibana nanjye nabo mu rugo ikatwitaho. Mbere sinari nziko umuntu yagira ahantu ataha akaharambika umusaya ahita iwabo, mbese nari meze nk’inzererezi kandi mfite ubwenge nta murugo nyaho nagiraga, byarambabazaga kandi bikangora ariko nkagumana inyota yo kumva icyifuzo nyamukuru ari ukomatana n’Umwami wanjye Yesu Kristo nkiringira ukuntu ari uwo kwizerwa.
Mu mibabaro yanjye nahuye n’ibishuko byinshi byashakaga kunyereka ko hari icyo abantu bamarira ariko nkabona birarangira mpasize ubugingo ngahitamo kureba ku Mana gusa, narayitabaje kuko numvaga ari yo yonyine nsigaranye yagira icyo ikora ku kibazo cyanjye.
Reka mbabwire Imana yaransubije impoza amarira yanjye yose yampaye umugabo ntabona uko nsobanura, uyu munsi sinkiri wa wundi utagira aho abarizwa, Imana yampaye umugabo ukunda Imana nanjye akankunda, mfite umuryango n’abana, ndabishimira Imana yabikoze.
Nifuje cyane kubwira wowe mwenedata urimo usoma ubu buhamya ukuntu iyi Mana twiringiye ari iyo kwizerwa, Yesu ni igisubizo niwe ugenga iminsi n’ibihe muri we ejo hatubera heza.
Ubaye utaramwemera ndakwingingira kumwegurira ubuzima bwawe azajya ahora agutunguza ineza ye, akuremere ubuhamya kandi bwiza, nushaka kwirukira abantu bireke, tumbira Yesu wenyine azagushyigikira, tumufitiye icyizere kubera ibyo twamubonanye nuko twamubonye, wireba abantu mu bikugoye, hanga amaso Yesu wenyine.
Imana iravugana nawe aya magambo ngo ‘’ Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. Ni ko Uwiteka avuga.’’ Yeremiya 29:11


text:
Yabitangarije mu murenge wa Mushishiro, mu Karere ka Muhanga ubwo yatangizaga ukwezi kwahariwe irangaminerere, tariki ya 23 Ugushyingo 2016.
Minisitiri kaboneka avuga ko hari abana bacika ababyeyi babo bakajya mu mihanda, abayobozi bashaka gufasha ababyeyi kubona abana babo bo bakabyigurutsa.
Iki ndi kandi ngo bamwe mu babyeyi ntibaha agaciro abana babo mu bijyanye no kubandikisha mu bitabo by’irangamimerere, isuku, kubavuza no kubaha ibibatunga.
Agira ati “Uhamagara umubyeyi umubaza niba yarabuze umwana akakubwira ko yamubuze atazi aho ari akanakwiyama kumutesha imirimo yibereyemo, nyamara iyo abuze urukwavu Polisi n’ubuyobozi baragorwa.”
Mu bigo ngororamuco bizwi ku izina rya “Transit Centres” uhasanga benshi mu bana bavuga ko impamvu bata imiryango yabo harimo gufatwa nabi n’ababyeyi babo.
Urugero ni urw’witwa Ntambara François wiga mu mwaka wa kabiri w’amashuri yisumbuye mu Murenge wa Mushishiro.
Agira ati “Data yambyaranye na mama araduta, mama amaze gupfa abantu banzana kwa data ariko yaranyanze n’abo mu muryango we baranyanga ubu nibera mu batugage basazwe.”
Ntambara kandi yatangiye guhura n’ingaruka zo kubyarwa n’ababyeyi ntibamwiteko. Ku myaka 21 y’amavuko, yangiwe gufotorwa ngo afate indangamuntu.
Agira ati “Iyo ngiye ku murenge barambwira ngo ntibamfotora kuko ntaho nanditse, ndasaba ko mwandenganura, kuko bantuma umutangabuhamya wo kwa mama kandi simpazi.”
Minisitiri Kaboneka ahwiturira ababyeyi guhindura imyitwarire bakita ku bana babyaye kuko usanga hari abasigaye babarutisha ibintu kandi kurera nabi bigira ingaruka mbi ku gihugu.
Agira ati “Umwana w’ubu asigaye arutwa n’urukwavu, murumva aho tugeze koko twarutisha abana bacu inkwavu cyangwa andi matungo, babyeyi turabasaba murere abana banyu.”
Minisiteri y’uburinganire n’itarambere ry’umuryango (MIGEPROF) ivuga ko ababyeyi bazajya bafatwa bagize uruhare mu gutuma abana babo bata imiryango yabo bakajya mu muhanda bazafatirwa ibihano.
Cyakora ngo ibyiza ni uko byakwirindwa bakarera neza abana babo.
Kwandikisha abana ni ngombwa
Ubuyobozi bw’ikigo cy’igihugu gishinzwe ibarurishamibare (NISR) gisaba ababyeyi kwita ku bana babo, bakabandikisha kuko aribwo hakorwa igenamigambi neza.
Ikindi kandi ngo iyo igenamigambi ry’igihugu rikozwe neza kandi ku gihe, bizanira abatuye igihugu iterambere nyaryo; nkuko Murangwa Yusuf umuyobozi wa NISR yabitangarije mu Karere ka Gicumbi.
Agira ati “Iyo wandikishije umwana hakiri kare, birazamuka bikagera mu kigo cy’indangamuntu n’icy’ibarurishamibare, bityo natwe tukabyohereza muri Minisiteri y’ubuzima, nayo igateganya inking z’abo bana hafi mu gihe cy’amezi atandatu.
Bityo nujya kuvuza umwana, ntuzabura inkingo cyangwa imiti. Ikindi, niwandikisha umwana kare, abayobozi b’uturere, bazamenya abana bakeneye kujya mu ishuri ubutaha, batangire bubake amashuri kare, bashake abarimo n’ibitabo.”
Ukwezi kwahariwe irangamimerere kuzibanda ku kwanikisha abana bacikanywe kubera ikibazo cy’amikoro, gusezeranya abatarasezeranye, kwandukuza abapfuye n’ibindi. Ibyo byose bizakorwa ku buntu.


text:
Iki gitaramo cya Cécile Kayirebwa cyiswe ‘Igitaramo’ giteganyijwe kuzaba ku itariki ya 22 Ugushyingo 2016 ubwo uyu muhanzi azaba yizihiza imyaka 70 amaze abonye izuba.
Karengera Kirenga Eric, umwe mu bagize itsinda rifasha Kayirebwa gutegura iki gitaramo, yavuze ko kizaba cyihariye ndetse n’umuteguro w’uko icyumba kizaberamo uzaba umeze bizaba bishushanya ubukungu buhishe mu muco gakondo wa Kinyarwanda.
Yagize ati “Uyu mwaka Cécile Kayirebwa azuzuza imyaka 70, twateganyije ko hazaba igitaramo n’umuhango wo gukusanya inkunga yo gushyigikira umuryango udaharanira inyungu yashinze witwa Ceka I Rwanda mu kurushaho gusakaza no gusigasira umuco nyarwanda.”
Iki gitaramo kizaba kirimo inshuti, abavandimwe, abayobozi bakuru, abahanzi bakuze n’abakizamuka ndetse n’abakunzi b’umuziki nyarwanda muri rusange. Mu bahanzi batumiwe harimo Masamba, Ben Ngabo Kipeti, Muyango ndetse n’abahanzi bakibyiruka nka Jules Sentore, Mani Martin, Deo Munyakazi n’abandi.
Abahanzi bo bindi bihugu ariko basigaye bibanda cyane mu Rwanda na bo bazaba bari muri iki gitaramo barimo nka Tamfum (DRC), Tito (Argentine) ndetse na Tamon Oshimo (USA).
Muri iki gitaramo hazabamo umwanya wo kuririmba, kuganira no kwibukiranya ibyo hambere, guhanahana ubumenyi bushingiye ku muco, kwidagadura n’ibindi bikorwa bigamije guteza imbere umuco nyarwanda.
Cécile Kayirebwa yaherukaga gukora igitaramo gikomeye kuwa 27 Werurwe 2016 mu Mujyi wa Kigali, icyo gihe yaririmbiye kuri Hôtel des Milles Collines.
Cecile Kayirebwa w’imyaka 69, yatangiye kuririmba mu 1981, kuva icyo gihe kugeza ubu aracyakora umuziki. Mu gihe cyose amaze aririmba yasohoye album umunani zose ziriho indirimbo zakunzwe.


text:
“Uri umugabo w’igikundiro, uyu munsi wari wambaye neza, nkunda amaso yawe, ndifuza gusangira nawe, uzampe umwana n’ibindi.”
Ubu ni bumwe mu butumwa uyu mugore watugishije inama avuga ko bwandikirwa umugabo we kuri telefone, whatsapp, Facebook ndetse no kuri e- mail.
Nk’uko akomeza abivuga, ngo ubutumwa nk’ubu ntasiba kububona bwandikirwa umugabo we mu myaka itanu bamaranye.
Yagize ati “Iyo mbubonye mbura amahoro nkananirwa gusinzira. Iyo ngize icyo mubazaho induru ziravuga mu rugo, ubuse nyuma y’ubutumwa nk’ubu namenya hakurikiraho iki? Mungire inama kuko rwose ndumva maze kurambirwa kuburyo numva natandukana nawe.”
Kureba muri telefone y’uwo mwashakanye ni ikosa rikomeye
Mu kugira inama uyu mugore, twifashishije ibitekerezo by’abantu batandukanye, bahurira kuri groupe za Whatsapp.
Umwe mu bamugiriye inama yagize ati “ Iyo ushaka amahoro mu rugo wirinda gutinda kuri byinshi kuko nta mwiza wabuze inenge. Kujya muri telefone y’undi muzajye mubirekera inzego z’umutekano kuko zibikora zigamije kubaka. Naho kujya muri telefone y’uwo mwashakanye biragusenya bikanagusenyera.”
Undi yagize ati “Jye sinakwibabariza umutima ngo ndasoma ubutumwa bw’umukunzi wanjye pee kuko keretse simcard ye arinjye uyizi gusa.”
Mu bakomeje bagira inama uyu mugore harimo n’uwagize ati “Wa mugore we niba ushaka kubaka reka gusoma ubutumwa bwandikirwa umugabo wawe, kuko biragaragara ko agukunda ndetse akakubwira umubare we w’ibanga. Niba ushaka kubaka reka guhoza umugabo wawe ku nkeke, muhe amahoro ahubwo umuhe umwanya muganire, ibi bizatuma niba hari n’ikindi kibyihishe inyuma atobora akikubwire.”
Kwizerana hagati y’abashakanye ni imwe mu nkingi bashingiraho bubaka urugo ruhamye. Icyizere gike gishobora kubaka urusika hagati y’umugore n’umugabo, ibi bikaba byabaviramo guhorana amakimbirane y’urudaca.
Inama twagira uyu mugore nukwizera umugabo we, akirinda kumuhoza ku nkeke amusaba ibisobanuro by’abamwandikiye.
Niba uyu mugabo afite ingeso zitari nziza, kumugenzura no kumuhoza ku nkeke asabwa ibisobanuro sibyo bizatuma ahinduka ahubwo bishobora gutuma aba mubi kurushaho.


text:
Mbere yo gutangira kubitegura, kurikiza izi nama :
Toranya ibibiringanya bifite ubunini buringaniye. Izibyibushye ntabwo ziryoha cyane.
Nyuma umaze kunikatamo uziga, urambure utwo duce ku isahane maze uminjireho umunyu kuri buri gace. Ubirekere mu mazi iminota 30 maze ubyunyuguze n’amazi akonje unazihanagure nigitambaro kiza kugirango zumuke neza. Ibi bituma ibibiringanya bita amazi biba bifite kandi bigatuma bidafata amavuta menshi mu gihe biri gutekwa bityo ukarya ibiryo bifite amavuta macye.
Ibikoreshwa.
Ibibiringanya 2 cg 3 biringaniye
Igitunguru 1
Powavuro z’icyatsi 2 cg 1(cyangwa se 1 y’umutuku n’indi y’icyatsi.
Amatomati adahiye cyane
Gr 500 kujyeza 600 z’ifi ( kapitene cg tilapia)
Tungurusumu 2, umunyu, ibirungo, pili-pili n’amazi y’indimu.
Amavuta ( Ibyiza amavuta ya olive, ariko amavuta ariyo yose yabikora)
Uko bitekwa :
1. Kata ibibiringanya mu tuziga dufite umubyimba ungana na cm 1, minjiraho umunyu udushyire mu mazi nk’uko twabivuze dutangira. Maze ukate muri utwotuziga utundi dupande tune.
2. Mugihe ibibiringanya biri mu mazi, kora uruvange rwa tungurusumu isekuye hamwe n’umunyu, ibirungo, pili-pili, amazi y’indimu n’amavuta.
3. Kata ifi mu bice binini (ujyereranyije cm 5x5) maze ufate urwo ruvange umaze gukora ubisige kuri iyo fi . Ubishyire kuruhande.
4. Kata igitunguru.
5. Ukate powavuro (na za tomati ubishatse)
6. ku ipanu nini, shyushya amavuta maze ukarange utwo dupande tw’ibibiringanya mu gihe kingana n’iminota 10. Ugaragure udahagarara kugira ngo wirinde ko ibibiringanya byawe bifata ku ipanu.
7. Wongeremo igitunguru maze ukomeze ugaragure mpaka igitunguru gihinduye ibara.
8. Unjyeramo ibipande bya powavuro (n’itomati ubaye wayikoresheje) maze uvange byose.
9. Panga neza ibipande by’ifi yawe mu ipanu hejuru n’ibindi byose-Ntimuvange.
10. Nshyiraho umufuniko ku ipanu ugabanye n’umuriro. Ubireke bishye mugihe kingana n’iminota 30.
Ubigaburana n’umuceri w’umweru na salade y’imboga.
Madame marie, umutoza mu guteka, tel 0785296033
photo : flickr.com


text:
Ngoma: Urubyiruko ruracyafite ubwoba bwo gufata inguzanyo mu mishinga ibateza imbere
Mu gihe urubyiruko rwashyiriweho gahunda zibafasha kubona inguzanyo ngo biteze imbere zirimo n’izibafasha kubona ingwate mu mabanki, bamwe mu rubyiruko bo mu karere ka ngoma baravuga ko bagifite ikibazo cyo kwitinya mu gufata izi nguzanyo. Ubwo bari bitabiriye kongere y’urubyiruko mu karere ka Ngoma kuri uyu wa 30/04/2015, mu rubyiruko ruhagarariye urundi mu mirenge rugera kuri 50 habonetse umwe wavuze ko yihangiye umushinga nubwo yagaragaje... Read More
Ngoma: Amatsinda ya baringa muri VUP atumye bishyuzwa inguzanyo batafashe
Bamwe mu baturage batuye akarere ka Ngoma bo mu mirenge ikorerwamo n’umushinga VUP bisanze bishyuzwa amafaranga batigeze bafata nyuma y’uko hari abantu bafashe nimero z’indangamuntu zabo bakazifashisha bakora amatsinda ya VUP ya baringa ngo bahabwe inguzanyo . Abakozi ba VUP mu mirenge ndetse na bamwe mu abayobozi kuva mu midugudu kugera mu murenge ni bamwe mu batungwa agatoki kugukoresha nabi ayo mafaranga yatanzwe hagamijwe gufasha... Read More
Ngoma: Ibimina bivuguruye byatumye biteza imbere kuburyo bushimishije
Bamwe mu baturage batuye mu murenge wa Rukumbeli , mu karere ka Ngoma bavuga ko bamaze kwiteza imbere kuburyo butandukanye babikesha kuba baritabiriye gahunda y’ibibina bivuguruye bagejejweho na Cartas Diocese ya Kibungo kubufanye n’ umuryango witwa CRS (Catholic Relief Service). Ibibina bivuguruye ni uburyo abaturage bakoresha bakajya bahura rimwe mu cyumweru cyangwa mu kwezi bakizigamira... Read More
Ngoma: Nyuma yo kumenya neza imikorere ya BDF koperative z’urubyiruko ziyemeje kuyigana
Urubyiruko rwo mu murenge wa Mutendeli rwibumbiye muri koperative KOISHIMU rwatangiye umushinga wo korora amafi, ruvuga ko nyuma yo gutangira umushinga wabo bakabona ari mwiza bagiye kugana ikigo cyabashyiriweho cy’ingwate BDF (Busness Development Fund) ngo bagure umushinga wabo, kandi kibafasha mu kubona inguzanyo.. Nyuma yo kwitabira kongere y’ururbyiruko yabaye tariki 17/05/2014 bagasobanurirwamo imikorere y’ikigega cy’ingwate ... Read More
Ngoma: Inama y’igihugu y’abana yahize ko buri mwana yagira itungo mu rwego rwo kwigira
Mu nama abana basanzwe bagirana ku rwego rw’akarere n’ababahagarariye ndetse n’ubuyobozi bubafite mu nshingano, inama y’igihugu y’abana yafashe umwanzuro ko mu rwego rwo kwigira buri mwana agomba gutunga itungo rigufi maze rikazamufasha. Binyuze mu kuzigama amafaranga make bagenda babona bahawe n’ababyeyi babo igihe bagiye ku ishuri (argent de poche) cyangwa amafaranga bahabwa ngo bagure utuntu, ngo baba bazajya bayazigama kugeza igihe... Read More
Ngoma: Abaturage barenga ibihumbi 17 bamaze kuva mu bukene kubera kwizigamira binyuze mu bimina
Abaturage bakorera mu bimina bivuguruye SILC (Saving and internal lending communities), bakorana n’umuryango CRS (catholic relief serves) mu kubaha amahugurwa bavuga ko bamaze kwikura mu bukene bitewe no kujya mu bimina. Ubuhamya bwatanzwe na bamwe mu bamaze kwiteza imbere bagaragaje ko ibimina byabafashije kwizigamira no kubona igishoro maze bikabateza imbere. Munyangiriki Albert umusore utarubaka, yatangaje ko yabaye impfubyi akiri muto bityo... Read More
Bitarenze ukwezi imirenge SACCO yose yo mu karere ka Ngoma izaba yatashye inyubako zayo nshya
Ubwo hatahwaga kumugararo umurenge SACCO wa Rurenge, umuyobozi w’akarere ka Ngoma Nambaje Aphrodise yatangaje ko n’indi mirenge SACCO itaratahwa bitarenze ukwezi kumwe izaba yarangije gutahwa. Imirenge SACCO ine niyo itaratahwa ku mirenge SACCO 14 yagombaga gutahwa muri uyu mwaka nkuko aka karere kabihize imber ya nyakubahwa perezida wa Repubulika. Umurenge SACCO w’umurenge wa Rurenge watashywe ku mugaragaro kuri uyu wa 28/06/2013 wuzuye utwaye... Read More


text:
Igitaramo “Gospel Flava” ku nshuro ya 2, cyabereye muri petit stade I Remera, kuri iki cyumweru dusoje, gisigiye isomo abagize itsinda “Moriah Entertainment Group” yari yagiteguye, ku buryo byabateye no gufata ingamba zirimo nko kugabanya umubare w’abazaririmba mu cy’ubutaha.
Mu kiganiro na Eric Mashukano, umuyobozi mukuru muri iri tsinda, yavuze ko muri rusange concert yagenze neza. Gusa ngo mu buryo bumwe na bumwe hari ibitagenze neza nk’uko babyifuzaga. Kimwe muri ibyo, ngo ni uko batangiye batinzeho gato isaha imwe ku gihe cyari giteganyijwe ndetse na bamwe mu bahanzi bakiririmbyemo bakaba barabatengushye bagakoresha nabi igihe babaga bahawe (barenzagaho iminota) cyo kuririmbira abari bakitabiriye. Gusa akaba agira ati: “biduhaye isomo ryo kumenya ukuntu ubutaha tuzabigenza”.
Mu bisa n’amarenga mu mvugo ye, Eric agaragaza ko iki gitaramo kuba hari aho kitagenze neza, nabo babifitemo uruhare. Mu mitegurirwe yacyo hari amakosa amwe n’amwe basanze bakoze bemeza ko ngo azakosorwa. Umuti wo kuyakosora we akaba awurebera mu ndorerwamo yo kuzagabanya umubare w’abahanzi bazakoresha ubutaha dore ko n’ubwinshi bw’abagombaga kuririmba muri iki buri mu byatumye igihe kibabana gito.
Ubutaha, ngo bakazajya babanza kugenzura imyitozo y’abo bazajya baba bashyize ku rutonde rw’abagomba kuririmba kugira ngo bamenye neza igihe bazakoresha n’ubwiza (qualite) bw’ibyo bazaririmba icyo gihe. Abahanzi bagizweho ingaruka ry’ikoreshwa nabi ry’igihe, bataririmbye, ni Uwimana Aimé ndetse na Guy badi banga.
N’ubwo hari ibitagenze nenza ariko ku ruhande rumwe, ku rundi hari ibyo gushimirwa nk’uko byagiye bigarukwaho na bamwe mu bari bitabiriye iki gitaramo batandukanye. Alain Numa, umuyobozi ushinzwe marketing muri MTN, we arabashimira abari bagiteguye. Ndetse akaba yizera ko ngo n’ubwo ibitaramo nk’ibi bikorwa mu buryo busa nko guhatiriza kubera ko nta baterankunga barabyitabira cyane, yizera ko hari igihe bizava mu nsi y’umurongo utukura mu gihe kizaza hazaboneka abaterankunga bafite ubushobozi bwigiye hejuru bashobora kuzajya noneho batera inkunga bene ibi bitaramo mu gihe babonye ko birimo icyo we yise “seriousness”.
N’abanyamahanga bari bitabiriye iki gitaramo
Gospel Flava 3rd edition itaha biteganyijwe ko ngo hazagaragaramo n’umuhanzi utaratangazwa izina uzaturuka mu bihugu bihana imbibe n’urwanda.
Iki gitaramo cyayobowe na Pastor BDP. Abahanzi baririmbyemo bo bakaba ari Aline Gahongayire, Kanuma Damascène, Patient Bizimana, Luc Buntu, Bahati Alphonse, Ndabarasa John ndetse n’amatsinda nka: The Sisters, Annointed Vessels, The Blessings, Shekinah Drama Team, Shinning Stars, The Challenge na The Worshippers. Uretse hari abahanzi ku giti cyabo n’ amatsinda, hari n’ amakorari nka: Injili Bora Choir na Moriya Choir.
Kamwe mu dushya twahagaragaye ni uburyo bushya butari bumenyerewe mu bindi bitaramo dusanzwe tubona bwo gutaka Imana mu mvugo (Spoken Words).


text:
Ingaruka ziterwa n’amavuta, akenshi ziba zifitanye isano n’amakosa abantu bakora bisiga amavuta atajyanye n’impu zabo. Lise uzobereye mu byo kumenya amavuta ajyanye n’impu kuko yabyize avuga ko hari ubwoko bw’impu n’amavuta bijyanye.
Ubundi impu zigira ibyiciro bitatu : Uruhu rwumutse, uruhu rusanzwe (uruhu rurimo hagati rutumye kandi rutari urw’amavuta) n’uruhu rw’amavuta usanga ruhora ruyaga.
Amavuta ajyanye n’ubwoko bw’uruhu
1. Ku muntu ufite uruhu rwumutse aba akenye amavuta menshi kurusha amazi. Bivuze ngo uwo muntu aba agomba kwisiga amavuta ya crème cyangwa se Vaseline.
2. Ku muntu ufite uruhu rusanzwe we ashobora kwisiga amavuta ashaka kuko yose yashobokana n’uruhu rwe.
3. Ku muntu ufite uruhu rw’amavuta aba agomba kwisiga amavuta arimo amazi menshi kurusha amavuta. Bivuze ngo uwo muntu aba agomba kwisiga amavuta ya lotion.
Iyo ubona ko ufite amavuta menshi ushobora no kureka kwisiga ukajya wihanagura gusa ukigendera. Gukomeza kongera amavuta menshi ku ruhu rwawe kandi ubona ko narwo rufite menshi birushaho kukongerera andi mavuta uruhu rwawe rukarushaho kujya ruyaga.
UBWOKO BW'IMPU N'AMAVUTA BIJYANE
Ingaruka ziterwa n’amavuta, akenshi ziba zifitanye isano n’amakosa abantu bakora bisiga amavuta atajyanye n’impu zabo. Lise uzobereye mu byo kumenya amavuta ajyanye n’impu kuko yabyize avuga ko hari ubwoko bw’impu n’amavuta bijyanye.
Labels: ubwiza


text:
Ese hari icyo Imana igusaba ngo ibone kukuzamura cyangwa kuguhindurira amateka?
Muri rusange iyo ukurikiranye ibyifuzo byacu n’amasengesho dusenga buri munsi, usanga benshi duhuriza ku cyifuzo cyo kuzamurwa,cyangwa se guhindurirwa amateka y’ubuzima twanyuzemo, yaba ari mu buryo bw’imibereho dusanzwe tubamo cyangwa no mu buryo bwo mu mwuka, ibi tukabisaba ariko tunibaza ngo Ese ubundi Imana izamura umuntu ihereye kuki? Ese hari icyo Imana igusaba ngo ibone kukuzamura cyangwa kuguhindurira amateka cyangwa se nanjye nabasha kuzamurwa?
Ijambo ry’Imana dusoma mu Itangiriro 17:1 tubona ko Uwiteka Imana yabonekeye Aburamu ikamubwira iti “Ninjye Imana ishobora byose, ujye ugendera imbere yanjye kandi utunganye rwose. Nanjye ndasezerana isezerano ryanjye nawe, nzakugwiza cyane”, ibi twibuke ko yabibwirwaga afite umugore utabyara, kandi koko kuko Imana ari yo yabivuze, Aburahamu yaje kubyara ndetse urubyaro rwe ruragwira, byumvikane ko niba Imana ishobora byose itari kunanirwa no gukora ibyiza byose yashaka ku muntu wayo, nyamara n’ubwo ari uko bimeze ntago twakwirengagiza na none ko yanongeyeho icyo twakwita nk’ibwiriza (Condition) aho yagize iti : “ujye ugendera imbere yanjye kandi utunganye rwose nanjye nza,,,,.
Nyuma kandi yo gusohoza ibyo yavuganye n’aburamu ariwe waje guhindurirwa izina akitwa Aburahamu, Tubona kandi izindi ngero nyinshi z’abo Imana yagiye ikorera abantu bayo ibikomeye, ibakuye ahoroheje, ndetse bikagaragara ko yabaga ifite icyo yabasabye mbere, cyangwa hari uburyo bitwaye.
Bamwe mubo Bibiliya yerekana Imana yahinduriye amateka
Duhere kuri Aburamu na Sarayi bari ingumba batabyara (Itangiriro 15,16,17,18,21) ,Imana ibahindurira amazina bahinduka Sara na Aburahamu, maze Imana ibaha inabaha umwana w’Umuhungu Isaka, ibyari igitutsi bihinduka ibisubizo.
Yozefu mwene Yakobo (Isilayeli): Mu itangiriro 37: berekana uko yatoneshejwe na se, ndetse bene se bakamugirira ishyari bagashaka kumwica kugeza n’aho bamugurishiriza, ibice 39: bekerekana Yosefu afungwa azira kubeshyerwa na Muka Potifari amurega ibinyoma ko yashatse kumusambanya,Ariko kubwo kugirirwa neza n’Imana mugice cya 41-42 .
Moridekayi w’umuyuda umwe wabuuriye umwami ko yagambaniwe, akaba ari nawe wanze gupfukamira no kuramya Hamani mwene Hamedada wari wagizwe umutware mukuru, bituma ashaka kumurimburana n’Abayuda bose (Esteri 3,6), Bibiriya Yerekana Imana imurengera ndetse Imurutisha benshi (Esiteri 8 ) amateka ye ahinduka bose babireba.
Gideyoni mwene Yowasi wari umuhererezi,ndetse kubwe wibonaga ko ntacyo yashobora, Imana yamuhinduye umunyembaraga, ndetse imukoresha byinshi harimo gusenya igicaniro cya Baali, kunesha ingabo z’abamidiyani zari zarabazengereje, n’ibindi (abacamanza 6,7).
Dawidi mwene Yesayi wari umushumba wari usanzwe azwi ho kugira ishyaka ryo kurwanirira intama ze mu rwuri Imana yashimye kumwika ngo abe umwami (1Samweli 16: 1-), nyamara n’ubwo yarwanijwe na Sawuri byagaragaye ko yamwubashye, yicishije bugufi ibyo bituma Imana imuha igikundiro ku bantu benshi kandi nyuma y’igihe kitari gito cyamukomereye Imana imushyitsa ku ngoma ( Samweli 2:1-).
Ni iki Imana Yaba igenderaho ngo iguhindurire amateka
Nk’uko bigaragara uko Imana iha agaciro ubuhamya bwiza bw’Umuntu cyane cyane iyo afite isezerano rigendeye kucyo twise amabwiriza (Condition),
Imana Kandi ireba ishyaka uba usanganywe mu buzima busanzwe, ndetse n’iyo waba uri munzira itari yo, ibasha kukugarura mu nzira nziza maze rya shyaka ryawe ikaribyaza umusaruro, twibuke amateka ya Pawulo wahoze ari sawuli yatoteje abavuga Yesu cyane,n’ishyaka ryinshi, ariko Yesu aramwiyereka ndetse ahindura izina rye hamwe n’amateka ye (Ibyak. 9), Yakobo biswe Isilayeli nyuma yo gukiranya Malayika n’abandi.
Ishyaka ryawe, ubuhamya,kubaha Imana, ni bimwe mubyo Imana ikwifuzaho bitabujije ko hari ibyo yanagukorera idashingiye ku kintu icyo aricyo cyose, kuko ni Imana yigenga ikora ibyo ishaka ,Icyifuzo ufite cyo kuzamurwa ni cyiza cyane, ndetse Imana ishoboye no guhindura amateka yawe, gusa ntukwiye gutekereza ko bizahanuka ngo bikwitureho, banza ugire ubutsinzi mu byo urimo none, ukiranuke muri duke urimo uzongererwa, ukorere Imana aho horoheje uri,Bizatuma uzamurwa kurwego rwisumbuye.


text:
Minisitiri w’ubutabera Johnston Busingye yasabye abahesha b’inkiko gukora neza
Minisitiri w’ubutabera akaba n’intumwa nkuru ya Leta Busingye Johnston yasabye abahesha b’inkiko bashya gushyira mu bikorwa inshingano barahiriye zo kurangiriza imanza ku gihe kugira ngo barinde abaturage agahinda gatuma babona ko nta miyoborere myiza ihari.
Ibi yabivugiye mu muhango wo kurahiza aba bahesha b’inkiko ndetse na ba noteri wabaye kuri uyu wa kabiri tariki ya 21/06/2016. Minisitiri yabwiye aba bahesha b’inkiko ko aribo nkingi y’imiyoborere myiza igeza igihugu ku iterambere rirambye.
Minisitiri Busingye yabibukije ko umuturage atababonamo abayobozi beza mu gihe afite agahinda ko kudaheshwa ibye yatsindiye.
Agira ati:”Ntabwo muzigera mugeza iki gihugu ku miyoborere myiza mu gihe mu bo mushinzwe kuyobora umunsi ku munsi hari ababitse agahinda ko kudahabwa ibyo batsindiye bakaba batabona ubibahesha kandi bagahora aho ngaho mugihirahiro, ntubibime nta n’ubwo ubibahesheje, abo ntibazigera babashima ko muyobora neza.”
Minisitiri Busingye yabwiye aba bahesha b’inkiko ko uwatsinze bagomba kumuhesha ibyo yatsindiye kandi akabibona mu gihe kitarambiranye.
Yabasabye guca abigira indakoreka ntibatange ibyo batsindiwe mu manza kuko bizatuma bigira indakoreka no zindi gahunda za Leta.
Agira ati:”Nta gihe muzaba mufite imiyoborere myiza mu gihe aho muyobora hari abaturage bigize indakoreka batsinzwe imanza bakanga kwishyura iby’abandi. Niba yinangira akanga kwishyura ibyo yatsindiwe azumva afite n’uburenganzira bwo kwigomeka no ku bindi byose asabwa n’amategeko.”
Abahesha b’inkiko n’abanoteri barahiriye kuzuzuza inshingano zabo neza
Minisitiri Busingye kandi yasabye aba bahesha b’inkiko gukangura abo bayobora kurangiza ku neza imanza baba batsinze bitabaye ngombwa ko babikora ku gahato kandi ko ibi byose nibigerwaho bazaba bageze ku iterambere rirambye. Yanasabye noteri barahiye kwiga umuco wo kwakira ababagana neza batanga serivise zinoze kandi mu bushishozi.
Mu bahesha b’inkiko barahiye uyu munsi harimo 67 batari ab’umwuga ndetse n’umwe w’umwuga. Harahiye kandi aba noteri 13 barimo umwe wo ku rwego rw’akarere ndetse na 12 bo ku rwego rw’umurenge. Ubusanzwe u Rwanda rwari rusanzwe rufite abahesha b’iniko 301 babigize umwuga ndetse n’abandi 2.630 batabigize umwuga.
Kuri aba hiyongeraho abo muri Minisiteri y’ubutabera, abo mu rwego rw’umuvunyi ndetse n’abo mu kigega cy’ingoboka.
Minisitiri Busingye yababwiye ko aba bose abaturage badakwiye kubarengaho ngo bahengere basuwe n’abayobozi bakuru b’igihugu babone kugaragaza ibibazo by’uko batabonye ubutabera uko bikwiye.


text:
jeu.
02
juin
2011
Kuva Diyosezi ya Byumba yashingwa ku wa 05.11.1981, abapadri bayobora Paruwasi cathédrale ya Byumba babanaga na Musenyeri n’abandi bapadri bashinzwe imirimo rusange ya Diyosezi. Mu minsi ishize abapadri bagejeje k’umushumba wa Diyosezi icyifuzo cyari kimaze igihe cyo kuba bagira urugo rwabo, Umushumba wa Diyosezi acyakira neza.
Kuri uyu wa 01 kamena 2011 i saa kumi n’ebyiri n’igice za nimugoroba nibwo imihango yo gutaha urugo rushya ruherereye iruhande rwa Cathédrale ya Byumba (ahahoze hitwa kwa Nicole BRANCHER witangiye Diyosezi ya Byumba kuva ikivuka, Imana ikaba yaramuhamagaye ku wa 19.10.2007) yatangiye, hari Umushumba wa Diyosezi, abasasedoti baturutse mu maparuwasi atandukanye, abihayimana n’abakristu.
Ibirori byo gutaha urugo rushya byabimburiwe no gusabira abasaserdoti bagiye gutura urwo rugo no kuruha umugisha, uwo muhango ukaba wayobowe na Nyiricyubahiro Myr Servilien NZAKAMWITA, Umushumba wa Diyosezi.
Umushumba amaze gutera amazi y’umugisha inyubako y’urugo rushya, habayeho kuganira no gusangira. Mu Ijambo rye, Padri Materne HABUMUREMYI, Padri Mukuru wa Paruwasi Cathédrale yahaye ikaze abari aho, ashimira Umushumba wa Diyosezi wakiriye neza icyifuzo cy’uko abapadri ba paruwasi bagira urugo rwabo, bakisanzura kandi ababasuye bakaza bagana koko Paruwasi n’abapadri bayo. Yashimiye abapadri bamufashije muri iyo nzira, n’abakristu bitanze kugira ngo urugo rushya rubashe gutahwa.
Padri Materne yaboneyeho kandi kwibutsa ko ari n’umwanya ukomeye Paruwasi ya Byumba yifatanyije n’andi maparuwasi yose, abasaserdoti n’abakristu ba Diyosezi yose bifurizaho Umushumba wa Diyosezi Anniversaire nziza y’Imyaka 15 amaze ari Umwepiskopi. Padri Materne yashoje agira ati “turwubake rugume kandi ikaze ku bapadri n’abakristu mu rugo rushya”.
Mu Ijambo rye, Igisonga cya Musenyeri Myr Didace RUZINDANA yagize ati “uyu mugoroba urashimishije kuko guhurira hamwe twifuriza anniversaire nziza Umwepiskopi wacu ari ikintu cyiza”. Yibukije ko ku wa 11 Nyakanga 2011 Diyosezi izifatanya n’Umushumba wa Diyosezi uzizihiza imyaka 40 ahawe ubusaserdoti, bikazakorwa abasaserdoti n’abakristu baherekeza umwepiskopi mu rugendo nyobokamana i Kibeho. Yaboneyeho kandi kwifuriza abapadri ba paruwasi ya Byumba urugo ruhire. Ati “bizabafashe kurushaho kwitangira imirimo ya gitumwa mushinzwe”. Yashimiye kandi abakristu ba Paruwasi ya Byumba kuko bumvise ko inkingi imwe itagera inzu, bakaba bakora byinshi bafasha abapadri babo kandi biyubakira paruwasi.
Umushumba wa Diyosezi we ati “uru rugo rwubatse k’umugisha w’Imana, niruberwe, ruhorane ituze kandi rube urugo rugendwa.” Yishimiye kandi ko umunsi wahujwe no kwibuka imyaka 15 amaze ari umwepiskopi. Yavuze ko kuba umuryango mugari wateranye ngo utahe urugo rushya rw’abasaserdoti, ari ikimenyetso kigaragaza uburyo abapadri bakunzwe. Ati “mukomeze mukundwe na bagenzi banyu b’abasaserdoti, n’ababikira bashiki banyu n’abakristu mwitangira.”
Umushumba wa Diyosezi kandi yashimiye abasaserdoti n’abakristu uburyo bamusabira kugira ngo abe uko Imana ibyifuza kandi ngo abe uko imbaga y’Imana ibimutezeho. Ati “Imyaka maze ndi muri Diyosezi ya Byumba ndayishimiye kandi ntimvuna kuko ndi kumwe n’abakristu, n’abasaserdoti Imana impa ngo dufatanye urugendo ruyigana.”
Yibukije ko amaze imyaka 40 ari umusaserdoti agira ati “ndashimira Imana yatumye nyimara ndi mu ntama zayo”. Yarangije yongera gusaba isengesho abakrsitu bose agira ati “gusabira umwepiskopi ni inshingano z’umukristu. Yongeye kandi kwifuriza ishya n’ihirwe abasaserdoti Padri Materne HABUMUREMYI, Padri Athénogène TUYISHIME na Fratri Aimable UWIRAGIYE bagiye gutura mu rugo rushya rw’abapadri bayobora paruwasi cathédrale ya Byumba.


text:
Bucura bwa Perezida Kagame mu Itorero ry’abiga hanze n’abiga mu Rwanda
Urubyiruko 430 rugizwe n’abanyeshuri b’Abanyarwanda biga mu mahanga ndetse n’abigaga mu Rwanda bagize amanota meza mu kizamini gisoza amashuri yisumbuye muri 2015, bibukijwe ko uko u Rwanda ruzamera biri mu maboko yabo.
Byagarutsweho n’Umunyamabanga Uhoraho muri Minisiteri y’Uburezi, Dr. Ntivuguruzwa Celestin, ubwo kuri uyu wa Kane tariki 30 Kamena 2016, yaganiraga n’uru rubyiruko rwitabiriye Itorero Indangamirwa ribaye ku nshuro ya cyenda.
Yagize ati “Muri iyi minsi mugiye kumara mu Itorero ry’Igihugu, muzatozwa gukunda igihugu, gukunda umurimo, kurangwa n’indangagaciro na kirazira by’umuco nyarwanda, ndetse no kugira umuco w’ubutore, muhora muzirikana ko uko u Rwanda ruzamera biri mu maboko yanyu.”
Iri torero riteganyijwe kuzamara ibyumweru bitatu, rizabera mu Kigo cya Gisirikare cya Gabiro, aho aba banyeshuri barimo abiga mu mahanga n’abiga mu Rwanda, bazigishwa amasomo y’uburere mboneragihugu, banahabwa andi masomo abasobanurira icyerekezo cy’igihugu.
Bamwe mu bana bitabiriye iri torero bagaragaje ko bafite inyota yo kumenya umuco n’indangagaciro za Kinyarwanda.
Mu byo batangaje bahurizaga ku kugaragaza ko banezejwe no kwitabira iri torero, kuko rizabafasha gukomera ku Bunyarwanda no gukomera ku muco wo gukunda igihugu no kucyitangira.
Umuyobozi w’Itorero ry’Igihugu, Rucagu Boniface, mu muhango wo gutangiza iri torero, yatangaje ko bahisemo guhuza abana biga hanze n’abiga mu gihugu kugira ngo bahure bamenyane, kandi basenyere umugozi umwe biga indangagaciro z’Ubunyarwanda.
Ati “Iyi gahunda imaze kubyara umusaruro ugaragara, kuko abana b’u Rwanda cyane cyane abiga hanze, batangiye guhagararira u Rwanda neza bagaragaza ibyiza u Rwanda rumaze kugeraho, ndetse banabungabunga Indangagaciro Nyarwanda aho baba mu Mahanga.”
Kuva Itorero Indangamirwa ryatangira mu 2008, hamaze gutozwa ibyiciro umunani bigizwe n’Intore 1733.
Icyiciro cya cyenda cyatangiye uyu wa Kane, kikaba kigizwe n’abagera kuri 430. Umunyamabanga uhoraho muri Minisiteri y’Uburezi yatangaje ko igishimishije muri iri torero ari uko abahungu n’abakobwa banganya umubare.


text:
Uyu munsi uzaba tariki 24 Nzeri 2016, ufite insanganyamatsiko igira iti “umunsi Nyarwanda w’umuco, ishingiro ry’agaciro.” Uzitabirwa n’Abanyarwanda n’inshuti z’u Rwanda baturutse mu Mujyi wa San Francisco no mu Ntara ziyikikije.
Amakuru dukesha abategura uwo munsi, avuga ko uzaba ari umwanya wo kwishimira ubwiza bw’umuco Nyarwanda, n’uruhare wagize mu guhindura igihugu kigatera imbere ku muvuduko udasanzwe muri Afurika no ku isi muri rusange.
Hashingiye ku muco Nyarwanda wo hambere, u Rwanda rwishakiye ibisubizo nko gushyiraho Inkiko Gacaca mu gihe gito zaciriye imanza ibihumbi bisaga 100 by’abakekwaho Genocide mu gihe izo manza zari kuzafata imyaka ibarirwa mu 100.
Abanyarwanda baba hanze n’inshuti z’u Rwanda bazaboneraho umwanya wo kumenya indangagaciro z’umuco zihuza Abanyarwanda n’uburyo bahereye ku muco wabo bishakiye ibisubizo by’ingutu bijyanye n’ubutabera, imanza, ubumwe n’ubwiyunge, kurwanya ubukene n’imiyoborere n’ibindi nyuma ya Genocide yakorewe Abatutsi mu 1994.
Biteganyijwe ko abazawitabira, bazamurikirwa ibijyanye n’umuco nk’ubucuzi, ububoshyi, ububumbyi, ububaji n’imyambarire byo hambere.
Bazamurikirwa kandi uko ubuhinzi n’ubworozi Nyarwanda bwo hambere bwakorwaga n’uko bataramaga bya Kinyarwanda mu mbyino n’ibindi.
Ibirori bihuza Abanyarwanda baba hanze n’abayobozi bakuru b’igihugu byatangiye gutegurwa muri 2011. Byitabirwa n’Abanyarwanda basaga ibihumbi 33 bava imihanda yose.


text:
Komiseri Mukuru wa RCS, CGP,George Rwigamba yabitangaje ku wa Gatanu tariki ya 25 Ugushyingo 2016, umunsi wahariwe isura muri gereza zo mu Rwanda.
CGP Rwigamba yavuze ko uko imfungwa n’abagororwa batinda muri gereza, imiryango yabo igenda idohoka, ubwinshi bw’ababasuraga bukagabanuka ku buryo rimwe na rimwe usanga hari abatagisurwa.
Ati “Ibyo bigira ingaruka, twibaza ko wenda impamvu ari ukurambirwa cyangwa ubukene, iyo babaze amatike abazana gusura abo… hari abo usanga imiryango yabo ituye kure y’aho bagororerwa.”
Ku ruhande rw’abagororwa bavuga ko hari ababa baheruka inshuti n’abavandimwe bagifungwa, bakatirwa bakagenda bamucikaho, bagatangira kwibaza niba babanaga n’abantu.
Umuyobozi w’Umuryango ukora ubuvugizi bw’abana bafunze Dignity in Detention, Mukansoro Odette, mu kiganiro na RBA, yavuze ko icyo kibazo iyo kibaye ku bana bibagiraho ingaruka zikomeye.
Ati “Abana ntabwo basurwaga na gahoro, twatangiye basurwa nko ku 10%, ubu bimaze kugera nko kuri za 60%.”Niba umwana abona ko ababyeyi be bamurakariye, bigorana ko ibindi bintu yakorerwa bishoboka, kuko ngo umuryango we ari wo uzakomeza gahunda yo kumugorora.”
Ati “RCS iragorora ariko umuryango utabigizemo uruhare nta kintu twazageraho kuko n’ubundi aba azasubira muri uwo muryango.”
RCS irasaba abafite abagororwa gukomeza kubasura cyane mu minsi mikuru kuko bibagarurira akanyamuneza no kumva batari bonyine.
Mu Rwanda hari gereza 14 zifungiyemo abagororwa basaga ibihumbi 55, harimo Gereza ya Nyagatare ifungiyemo abana. Iminsi yo gusura abagororwa ni ku wa Gatanu no ku wa Gatandatu ku bakozi n’abanyeshuri.


text:
Igisubizo: Abadayimoni bahoze ari abamalayika, nyuma baza gucumura nkuko Ibyahishuwe 12:9 habyerekana: “cya kiyoka kinini kiracibwa, ari cyo ya nzoka ya kera yitwa Umwanzi na Satani, ari cyo kiyobya abari mu isi bose. Nuko kijugunywa mu isi, abamarayika bacyo bajugunyanwa na cyo”. Ukwirukanwa mw’ijuru kwa Satani gushushanywa muri Yesaya 14:12-15 no muri Ezekiya 28:12-15. Amaze gucumura, Satani yirukananywe na bamwe mu bamalayika – kimwe cya gatatu (1/3) cy’abamalayika bose, dukurikije Ibyahishuwe 12:4. Yuda 6 naho havuga ko hari abamalayika bacumuye. Nuko rero, Bibiliya iduhishurira yuko abadayimoni bahoze ari abamalayika bakaza gucumura kimwe na Satani, ubwo bivumburaga ku Mana.
Bamwe muri abo badayimoni ubu baboheye “mu minyururu idashira no mu mwijima w'icuraburindi” (Yuda 1:6) kubera ibyaha byabo. Abandi ubu bakemerewe kuzerera Bibiliya ibita “abatware n'abafite ubushobozi n'abategeka iyi si y'umwijima, n'imyuka mibi y'ahantu ho mu ijuru” muri Abefeso 6:12 (soma n’Abanyakolosi 2:15). Abadayimoni baracyumvira Satani nk’umukuru wabo, kandi bahora bahanganye n’abamalayika batacumuye, ngo babe bakwica imigambi y’Imana ndetse banayobye abantu b’Imana (Daniyeli 10:13).
Abadayimoni, nk’imyuka yose, bashobora gutura mu mubiri. Umuntu yuzura amadayimoni iyo ibitekerezo n’ibikorwa bye biba biyobowe byimazeyo n’ayo madayimoni. Ibyo ariko ntibyashoboka ku mwana w’Imana, kuko Mwuka Wera niwe wenyine utura mu mitima y’abizera Kristo (1 Yohana 4:4).
Mu gihe cye kw’isi, Yesu yagiye ahura n’amadayimoni menshi. Ariko nta na rimwe ryahangaraga imbaraga yari afite: “bamuzanira abantu benshi batewe n'abadayimoni, yirukanisha abadayimoni itegeko gusa, akiza abari barwaye bose” (Matayo 8:16). Imbaraga Yesu yari afite ku badayimoni ni kimwe mu bihamya ko ari umwana w’Imana (Luka 11:20). Abadayimoni bahuraga na Yesu baramumenyaga, ndetse bagahinda umushyitsi: ”Duhuriye he, Mwana w'Imana? Mbese uje hano kutwica urupfu n'agashinyaguro, igihe cyacu kitaragera?” (Matayo 8:29). Byerekana ko amadayimoni ubwayo aziko hari igihe kizagera, akazirikwa iteka ryose.
Ubu gahunda nyamukuru Satani n’abadayimoni be bafite ni ugusenya umurimo w’Imana no kuyobya uwari we wese (1 Petero 5:8, 2 Abakorinto 11:14-15). Andi mazina y’abadayimoni ni imyuka mibi (Matayo 10:1), abamalayika ba Satani (Ibyahishuwe 12:9). Satani n’abadayimoni bayobya isi (2 Abakorinto 4:4), bacengeza inyigisho zitari zo (1 Timoteyo 4:1), bagaba ibitero ku bakristo (2 Abakorinto 12:7, 1 Petero 5:8), kandi bakomeza no kurwanya abamalayika b’Imana (Ibyahishuwe 12:4-9).
Abadayimoni cyangwa abamalayika bacumuye ni abanzi b’Imana, ariko ni abanzi barangije gutsindwa. Yesu “yanyaze abatware n'abafite ubushobozi, abahemura ku mugaragaro, abīvuga hejuru ku bw'umusaraba” (Abanyekolosi 2:15). Iyo twiyegiruye Imana, kandi tukanangirira Satani, ntacyari gikwiye kudutera ubwoba. “Uri muri mwe aruta uri mu b'isi” (1 Yohana 4:4).
Ikibazo: Bibiliya ivuga iki ku badayimoni?
Igisubizo: Abadayimoni bahoze ari abamalayika, nyuma baza gucumura nkuko Ibyahishuwe 12:9 habyerekana: “cya kiyoka kinini kiracibwa, ari cyo ya nzoka ya kera yitwa Umwanzi na Satani, ari cyo kiyobya abari mu isi bose. Nuko kijugunywa mu isi, abamarayika bacyo bajugunyanwa na cyo”. Ukwirukanwa mw’ijuru kwa Satani gushushanywa muri Yesaya 14:12-15 no muri Ezekiya 28:12-15. Amaze gucumura, Satani yirukananywe na bamwe mu bamalayika – kimwe cya gatatu (1/3) cy’abamalayika bose, dukurikije Ibyahishuwe 12:4. Yuda 6 naho havuga ko hari abamalayika bacumuye. Nuko rero, Bibiliya iduhishurira yuko abadayimoni bahoze ari abamalayika bakaza gucumura kimwe na Satani, ubwo bivumburaga ku Mana.


text:
ven.
25
nov.
2011
Bibiyana yavutse ku babyeyi b’abakristu beza, bakaba bari batuye i Roma. Kuba bari abakristu bahamije ukwemera, byatumye abanzi ba Kiliziya babagirira urwango rukabije. Se Flaviyani ni we babanje gufata baramwica, icyo gihe hakaba hari ku ngoma ya Yuliyani wari umuhakanyi. Nyuma hafashwe n’umugore we Dafroza, yanze guhakana ubukristu nawe bamuca umutwe. Icyo gihe hasigaye gusa Bibiyana n’umuvandimwe we Demitriya, na we wapfuye akurikiranye n’ababyeyi be, ahari kubera agahinda. Aho bafatiye Bibiyana, bamuhaye umugore w’ingeso mbi ngo agerageze kumutesha ubukristu. Maze babonye ko Bibiyana amunaniye akanga gutezuka ku bukristu, bategeka kumukubita inkoni kugeza igihe apfiriye. Nguko uko Bibiyana yahowe Imana tariki ya 2 Ukuboza mu mwaka wa 363.


text:
ven.
24
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 52, 7-10)
7Mbega ngo biraba byiza kurabukwa mu mpinga y’imisozi, ibirenge by’intumwa izanye inkuru nziza, ivuga amahoro, igatangaza amahirwe, ikabwira Siyoni iti «Imana yawe iraganje!» 8Umva ukuntu abarinzi bawe bahanikiye icyarimwe ijwi ry’ibisingizo, kuko biboneye n’amaso yabo Uhoraho agaruka muri Siyoni. 9Matongo ya Yeruzalemu nimuhanike, murangururire icyarimwe amajwi y’ibisingizo, kuko Uhoraho ahumurije umuryango we, agacungura Yeruzalemu. 10Uhoraho agaragaje mu maso y’amahanga ububasha bw’ukuboko kwe gutagatifuza, bityo impande zose z’isi zizabone agakiza k’lmana yacu.
ZABURI (Zab 98 (97), 1, 2-3ab. 3c-4, 5-6)
Inyik/ Imipaka yose y’isi yabonye ugutsinda kw’Imana yacu.
Nimuririmbire Uhoraho indirimbo nshya,
Kuko yakoze ibintu by’agatangaza.
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
Atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda,
nimusingize Umwami, Uhoraho.
ISOMO RYA KABIRI
Isomo ryo mu ibaruwa yandikiwe Abahebureyi (Heb 1, 1-6)
Bavandimwe,1Imana imaze kubwira abasokuruza bacu kenshi no ku buryo bwinshi ikoresheje abahanuzi, 2natwe muri iyi minsi turimo, ari na yo y’imperuka, yatubwirishije Umwana wayo ari We yageneye kwegurirwa byose, akaba ari na We yabiremesheje byose iyo biva bikagera. 3Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyir’ikuzo mu ijuru. 4Asumba atyo abamalayika kuko n’izina yahawe ritambutse kure ayabo. 5Koko rero ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi?» Cyangwa se iti «Nzamubera umubyeyi, na we ambere umwana?» 6Kandi igihe yohereje imfura yayo ku isi yaravuze iti «Abamalayika base b’Imana bazamupfukamire.»
IBANGONDIRIMBO RIBANZIRIZA IVANJILI
Alleluya Alleluya.
Uyu munsi urumuri rwamurikiye isi.
Mahanga yose, nimwinjire mu ikuzo ry’Imana,
nimuze mwese kwambaza Nyagasani.
Alleluya
IVANJILI (Isomo rirerire)
+ Intangiriro y’Ivanjili ntagatifu uko yanditswe na Yohani (Yh 1, 1-18)
1Mu ntangiriro Jambo yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe. Ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. 15Yohani yabaye umugabo Wo guhamya ibimwerekeyeho, maze arangurura ijwi avuga ati «Nguyu uwo navuze nti ‘Uje ankurikiye aranduta, kuko yariho mbere yanjye.’» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu.18Nta wigeze abona lmana na rimwe; Umwana w’ikinege uba muri Se ni We wayimenyekanishije.
IVAN]ILI (Isomo rigufi)
+ Intangiriro y’Ivanjili ntagatifu uko yanditswe na Yohani (Yh 1, 1-5. 9-14)
1Muntangiriro Jambo yariho, kandi Jambo yabanaga n’lmana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’ abantu. 5nuko urumuri rumurika mu mwijima, ariko umwijima wanga kurwakira. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera lzina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ ikinege akomora kuri Se, akaba asendereye ubuntu n’ukuri.


text:
Nkunze kwibaza akenshi nti ese bisaba iki kugira ngo umuntu yambare iherena rinini dore ko akenshi njye ndyambara nkabona bitambereye kandi abandi bo nkabona baraberewe. Ese byaba aribyo nishyizemo ko atambera cyangwa byaba ari ukomu maso yanjye hateye byaba bituma ntaberwa n’ amaherena manini ?
Nibyo koko hari ababerwa n’amaherena manini kurusha abandi bidatewe n’uko mu maso yabo hameze ahubwo bitewe n’ijosi ryabo.
Iyo ufite ijosi rirambutse nakwita rirerire amaherena manini cyangwa maremare arakubera kuko uba ubona amanutse ku ijosi ryose bigasa neza, naho iyo ijosi ryawe ari rigufi akenshi uba ubona iherena ryarushije uburebure ijosi ryawe bigasa nabi uretse ko hari nabo amanuka ariko atari maremare cyane ku buryo abantu bafite amajosi magufi nkanjye bayambara bakaberwa.
Mu gihe rero ugiye kugura iherena rinini cyangwa rirerire uhitamo iherena ryoroshye, ritaremereye, kuko iriremereye rikubuza kwisanzura kuko uba wumva umeze nk’ufite umutwaro ku gutwi ibiro byaryo bikakubangamira.
Kuri iyi foto iri herena ni ryiza nk’uko mubibona ntabwo riremereye kandi kuba risa nk’irishushanyijeho birigira umwihariko bikaryogerera ubwiza.Gusa iyo wambaye iherena rirerire ni byiza ko mu ijosi ntacyo wambara kugira ngo iherena ryawe aba ariryo rigaragara bitaba byinshi kuri wowe.
Amaherena manini yakubera
Nkunze kwibaza akenshi nti ese bisaba iki kugira ngo umuntu yambare iherena rinini dore ko akenshi njye ndyambara nkabona bitambereye kandi abandi bo nkabona baraberewe. Ese byaba aribyo nishyizemo ko atambera cyangwa byaba ari ukomu maso yanjye hateye byaba bituma ntaberwa n’ amaherena manini ?
Labels: kwambara


text:
Tuya ni igiti kijya kumera nka sipre ( cypres), gikura gisa nk’icyegerana. Ni igiti kitaraterwa ahantu henshi muri Kigali. Ni igiti rero kigaragara neza. ufite ubusitani buto watera kimwe cyangwa bibiri, ariko ufite ubusitani bunini watera byinshi mu buryo ushaka. iyo bikurikiranye ari byinshi bimera nk’ibitanga imbibi y’ahantu n’ahandi.
Uko giterwa : Ucukura umwobo ugashyiramo ifumbire hanyuma ukagiterekamo
Uko kitabwaho : urareka kigakura, ntago kijya gikatwa ahubwo ukata ibyaba byameze iruhande yacyo Tuya uko gikura kigenda kiha umurongo (forme).
Ubusitani : Ibiti by’ubwoko bwa Tuya
Tuya ni igiti kijya kumera nka sipre ( cypres), gikura gisa nk’icyegerana. Ni igiti kitaraterwa ahantu henshi muri Kigali. Ni igiti rero kigaragara neza. ufite ubusitani buto watera kimwe cyangwa bibiri, ariko ufite ubusitani bunini watera byinshi mu buryo ushaka. iyo bikurikiranye ari byinshi bimera nk’ibitanga imbibi y’ahantu n’ahandi.
Labels: gutaka ubusitani


text:
Hashize imyaka ibiri NIRDA isimbuye IRST ikaba ari yo izajya ikora ibikorwa yakoraga, ariko kuva icyo gihe nta bikoresho bihagije byo kwifashisha mu bushakashatsi bari bafite.
Dr Mungarurire avuga ko byatumye imirimo isa nk’idindira ariko ubu noneho agahamya ko ikibazo kikaba cyarakemutse.
Agira ati "Ingengo y’imari ya 2016-2017 izarangira twaramaze gukora imiti, dufite na dosiye yerekana uko ikorwa, hanyuma tuzakorane na ba rwiyemezamirimo bazakora myinshi. Nibura umwaka w’ingengo y’imari ukurikira uyunguyu uzarangira iriya miti yasubiye ku isoko.”
Ikigo cya IRST, cyari giherereye mu Karere ka Huye, cyakoraga ibikorwa birimo nka Alikoro (Alcool) mu bisigazwa by’ibisheke (melasse) n’amavuta akoreshwa mu gukora imibavu ikomoka ku bihingwa (huiles essentiels).
Hanakorerwaga imiti iturutse ku bihingwa irimo Rusendina wakorwaga baherewe ku rusenda, ukavura amavunane cyangwa za rubagimpande, ndetse n’indi miti harimo n’ivura inkorora.
Dr. Mungarurire avuga ko NIRDA izanye imigambi mishya kandi inateganya kuzakorana n’Ikigo cy’Igihugu gishinzwe Ubizima (RBC), kugira ngo imiti yakorwaga na LABOPHAR yongere gukorwa.
Ngo izajya kandi inakorana n’abantu bashaka gushinga inganda, ibafashe mu bushakashatsi no gutuma inganda zikora neza.
Ati “Hano i Huye turi gukorana n’akarere ku mushinga w’uruganda rutunganya avoka bafite. Hari rwiyemezamirimo bari bahaye isoko ryo kubakorera inyigo y’urwo ruganda, ariko ubu turi kubafasha kugira ngo izasohoke imeze neza.”
NIRDA kandi irateganya kuzakorana n’uturere twose two mu Rwanda, kuko ngo biteganyijwe ko mu bihe biri imbere buri karere kazajya kaba gafite uruganda byibura rumwe.


text:
Dukwiye kubanza Imana mu buzima bwacu bwose
‘’ Ahubwo mubanze mushake ubwami bw’Imana no gukiranuka kwayo, nibwo ibyo byose muzabyongererwa.’’ Matayo 6:33
Dukunda kubaho ubuzima bwacu mu buryo twatekereje kuko kubigaragarira amaso yacu nibyo bitubera byiza. Aha niho hakunda kutugonga bigatuma tubaho ibitandukanye nibyo Imana ishaka kuko twebwe ubwacu ntacyo twakwishoboza.
Yesu yaravuze ngo niwe muzabibu. Natwe turi amashami, ntacyo tubasha gukora tutamufite. Yohana 15:5
Ijambo ry’Imana ridusaba kuyegurira ubuzima bwacu bwose, tukayibanza imbere mu byo twifuza, ibindi bikaza nyuma cyane ko iba ibizi neza ko tubikeneye.
‘’Wiringire Uwiteka n’umutima wawe wose, We kwishingikiriza ku buhanga bwawe. Uhore umwemera mu migendere yawe yose, nawe azajya akuyobora inzira unyuramo. Ntiwishime ubwenge bwawe, ujye wubaha Uwiteka kandi uve mu byaha. Bizatera umubiri wawe kuba mutaraga. Ukagira imisokoro mu magufwa yawe’’ Imigani 3:5-8
Iyo tubaye abakristo, biduhindura abana b’Imana. Umwana rero ntabwo yirwariza mu buzima bwe, akenera kwitabwaho n’ababyeyi. Ni ko Imana itumereye, ni Data wa twese mwiza mu buryo bw’Umwuka, uruhare rwe mu buzima bwacu n’ibyo tunyuramo byose ni ngombwa.
Ntabwo tugomba kubanza iby’irari ry’imibiri yacu kuko ibi bitujyana kure y’Imana, ahubwo tuyibanze muri byose, ibindi iziko tibikeneye izabiduha nabyo.
Ntiduhinyure uruhare rwayo rwa mbere mu buzima bwacu. Ukomeje gusoma kiriya gitabo cy’imigani usanga bavuga ngo ntitubyinubire kuko Uwiteka acyaha uwo akunda nk’uko umubyeyi acyaha umwana we. Imigani 3:12
Niba twemera kugendera mu nzira z’Imana tukayibanza imbere, nitugira aho duteshuka izatugaruza ineza yayo kuko ari umubyeyi wacu. Icyakora kugira ngo umuntu agaruke mu murongo ni uko yemera gukosorwa. Uku kwemera gukosorwa nibyo bitwegereza Imana.
Imana ni urukundo n’ibyo ikora byose ibikorana urukundo. Idusaba gusa kuyibanza imbere kandi ni inyungu zacu gushaka mu maso hayo.
Nitubanza Imana imbere tuzamenya inzira dukwiye kunyura, kuko Yesu niwe nzira n’ukuri n’ubugingo. Yohana 14:6
Dukwiye gufungurira Imana imiryango y’imitima yacu yose, akaba ariyo iduha umurongo w’ibyo twifuza byose, bizadufasha kubaho uko ishaka, nta bwoba, tutakigengwa na kamere y’icyaha. Ahubwo Umwuka atuyobora inzira ikwiye.
Amasezerano y’Imana ni ukuri, ntihinduka, urukundo rwayo ruhoraho. Ibyo yemereye abayikomezaho byose bakayibanza imbere ni iyo kwizerwa no kubikora izabikora. Amen.


text:
Nuko aha bamwe kuba intumwa ze, n’abandi kuba abahanuzi, n’abandi kuba ababwirizabutumwa bwiza, n’abandi kuba abungeri n’abigisha - Abefeso 4:11
Iyo umubyeyi abyaye umwana akora ibishoboka byose akabona ibimutunga. Iby’ibanze ni amashereka , nyuma y’amezi runaka agatangira guha wa mwana imfashabere ; bityo umwana agakura, akagera igihe arya ibiryo bisanzwe. Kuki umubyeyi yita ku mwana we bene ako kageni? Biroroshye cyane gutandukanya umwana witaweho hagendewe ku gikururo. No mu buzima bw’umukristo ni ko bimeze.
Imana yatanze ibyangombwa byose ngo abantu bayo barerwe neza. Ishyiraho impano zitandukanye kugira ngo abakozi bayo bashobore kurera neza ubwoko bwa yo ngo bukure neza. Iriya mirimo uko ari itanu; ni ukuvuga intumwa, abahanuzi , ababwirizabutumwa, abungeri n’abigisha; yose iruzuzanya. Impamvu ni iyihe? Ni ukugira ngo ubwoko bw’Imana bubone ibibufasha gukura neza. Gusa ikibazo ni uko usanga hari aho iriya mirimo itakiboneka mu itorero.
Iki kigero cy’abakristo tukirebe muri Bibiliya "kugira ngo abera batunganirizwe rwose gukora umurimo wo kugabura iby’Imana no gukomeza umubiri wa Kristo, kugeza ubwo twese tuzasohora kugira ubumwe bwo kwizera no kumenya Umwana w’Imana, kandi kugeza ubwo tuzasohora kuba abantu bashyitse bageze ku rugero rushyitse rw’igihagararo cya Kristo, kugira ngo tudakomeza kuba abana duteraganwa n’umuraba, tujyanwa hirya no hino n’imiyaga yose y’imyigishirize, n’uburiganya bw’abantu n’ubwenge bubi, n’uburyo bwinshi bwo kutuyobya, ahubwo tuvuge ukuri turi mu rukundo, dukurire muri we muri byose. Uwo ni we mutwe, ari wo Kristo" -Abefeso 4: 12-15
Hari ibintu bitanu biranga abantu b’ Imana bahamagawe kandi bari mu nzira yo gukura neza:
1. Bamenya kugabura iby’ Imana kandi ntibirema ibice,
2. Bamenya neza ibyo bizera bakabihurizaho umutima,
3. Bigereranya ku kigero cya Kristo aho kwigereranya n’abo basumba, bityo bagohora bajya imbere,
4. Ntibahungabanywa n’imyigishirize y’ubuyobe kuko baba barasobanukiwe neza ibyo bizeye,
5. Bavuga ukuri mu rukundo, bagashyirana mu mucyo , bagahugurana.
Hejuru yizo ngingo zose uko ari 5, uwahamagawe agomba kwera imbuto nziza kuko arizo ziranga ko uhagaze neza mu mwanya w’umuntu ukuze mu byo kwizera. Erega na na Bibiliya ivuga ko bazabamenyera ku mbuto zabo.
Ese mu buzima bwawe waba ubona wujuje ibi bimenyetso biranga umuntu wakuze neza mu buryo bw’umwuka? Niba utabyujuje ukwiye gukora uko ushoboye ugasaba Imana imbaraga zo gutunganya ibidatunganye, bikubuza kugera ku kigero cy’umukristo wakuze neza. Gukura kwacu nyakuri nta handi kubonekera keretse mu kuguma muri Yesu Kristo. "Kuri uwo ni ho umubiri wose uteranywa neza, ugafatanywa n’uko ingingo zose zigirirana, nuko igice cyose kigakora umurimo wacyo cyagenewe. Muri Kristo uwo, ni ho umubiri ukura gukura kwawo, kugira ngo ukurizwe mu rukundo" - Abefeso 4:16


text:
12/23/16 09:39
Imyitozo yo gushakisha impano z’abanyeshuri mu by’imikino yarashojwe
Imyitozo yo gushakisha impano ziri mu banyeshuri mu by’imikino (talent detection) yashojwe kuri uyu wa gatatu tariki 21/12/2016 kuri Ecole des Sciences Byimana. Mu byiciro uko ari bibiri, (U 15 na U 17) abanyeshuri hafi 1955 bitabiriye iyo mikino. Mu muhango wo gusoza iki gikorwa, intumwa ya Minisiteri y’Uburezi, Bwana Rwigema Paterne yagize ati “Kuri ubu igikorwa mwari mumazemo hafi ibyumweru bibiri kirarangiye, ibyo ariko ntibivuze ko imyitozo irangiye, murasabwa kubyaza umusaruro impano babavumbuyemo. Niba mwaratoranijwe ku rwego rw’igihugu mugomba no kwitegura kugira ngo muzagihagarariye mu Rwanda ndetse no mu mahanga. Tugiye kwegera abahanga mu by’ubutoza kugira ngo impano mwifitemo zizazamurwe.”
Abanyeshuri 614 nibo bahuriye mu Byimana nyuma y’amajonjora yakozwe ku rwego rwa za Ligues ku rwego rwa (U17). Icyo abatoza bibanzeho kugira ngo batoranye abana ni uko hakozwe “test morphologique” ni ukuvuga ko bibanze cyane cyane ku gihagararo cy’umwana ndetse n’ukuntu imiterere ye y’umubiri yamufasha gukina umukino uyu cyangwa uriya. Urugero ni uko muri Basket (abahungu) abatoranijwe bagomba kuba bafite uburebure muri hejuru ya 1m82cm, mu bakobwa bagombaga kuba bafite uburebure buri hejuru ya 1m69cm. Muri Volley (abahungu), umugufi afite 1m80cm, (abakobwa) ni abafite hejuru ya 1m70cm.
Igisigaye ni uko hakorwa gahunda y’ukuntu izi mpano zagaragaye muri iki gihe zidatakara, Federation ya Siporo mu mashuri ibifashijwemo na MINEDUC ndetse na Rwanda Education Board izategura uburyo abana batoranijwe bose bashyirwa mu bigo by’amashuri byateganyijwe hamwe n’ibyifuje kwakira abo banyeshuri (ibigo by’intashyikirwa mu gutoza abana).
Itumanaho
REB


text:
Ikigero cy’ubwangavu n’ubugimbi ni hinduka riba ku bana b’abakobwa n’abahungu bari mu kigero cy’imyaka 12 na 17. Nubwo hari n’abagaragaza iryo hinduka mbere y’iyomyaka cyangwa nyuma yayo bitewe n’uburyo uwo mwana aba yarakuzemo , twavuga imirire yabonye, kutarwaragurika aho yakuriye n’ibindi.
Ubwangavu n’ubugimbi buvugwa cyane iyo umwana w’umuhungu cyangwa umukobwa atangiye gukura ku bijyanye n’imyanya ndangagitsina.uyu munsi Madam Mukuru Winfride aratubwira uko umwangavu akwiriye kwitwara mu muco nyarwanda. Akaba ari ibintu wakwigisha umwana wawe ugeze muri icyo kigero n’undi wese waba uzi.
Kubaha abandi no kwiyubaha : Kubaha no kwiyubaha ni ingenzi ,umwangavu utubaha nta cyizere cy’ahazaza aba atanga ku bamurera kandi ni bibi . Bitewe n’ihindagurika riba ririmo kubabaho hari igihe abakobwa bari mu kigero cy’ubwangavu batamenya kwiyubaha ndetse no kubaha abandi uko bikwiriye ugasanga ni wa mukobwa abahungu birirwa bakorakora uko biboneye ndetse akanasuzugura ababyeyi n’abandi bagombaga kumuhana ngo bamufashe gukura neza atangiritse.
Kwirinda agakungu : Umwangavu ni umukobwa uba witegura kuzaba umugore w’ejo hazaza ntakwiriye kurangwa n’agakungu cyangwa ibigare aho ari hose.Kuko iyo abigendeyemo akenshi usanga yangirika mu buryo bw’imyitwarire myiza.
Kugira intumbero : Abangavu babaye bafite icyereceyezo bihaye ntabwo abasore ndetse n’abagabo babashuka ngo babashore mu busambanyi ngo maze babemerere kuko bahita babona ibyo babashoramo ko bitajyanye n’icyerezo cyayo bityo bakabananira batariyicira ubuzima.Umuntu wese aho ava akagera aba gomba kugira icyerecyezo aganamo cyangwa umurongo ngenderwaho mu buzima bwe.
Kumenya gufata ibyemezo : Ni ngombwa abangavu ko bakwiriye kuba abantu bahakana cyangwa bakemera cyane icyo biyemeje gukora. Naho kuguma muri nzareba na nzakubwira bituma ugushuka abona ko gufata ibyemezo bikugora maze akagukoresha ibintu utemeye utanahakanye kubera amasoni cyangwa kwitinya.
Gukunda kwiga : Nta watinya kuvuga ko umunani ababyeyi batanga muri iki gihe ari ubumenyi ku mwana wabo. Umwangavu rero akwiriye gukunda kwiga ndetse no gushakisha mu bitabo kugira ngo abashe kubaka ejo heza he,azigirire akamaro ndetse n’igihugu cye.
Gukunda gusenga : Abakiristo twemera ko gusenga ari uruzitiro rutuma umuntu atijandika mu byaha ndetse yanabigwamo akihana kuko Imana ibabarira, niyo mpamvu umwangavu udasenga abayihemukira bikomeye.Gusenga ni byiza niba utabikoraga ubitangire.
Kugira isuku : Izina umwangavu rituruka kuba abanyarwanda barabonye uburyo uwo mukobwa abayatangiye kwiyitaho no kugira isuku bamwita umwangavu ,ni ngombwa rero ko uwo mukobwa uba avuye mu kiciro cy’abana agiye mu kiciro cy’abantu bakuze ko garagaza isuku aho ari hose no mu byo akora.
Imyororokere
Indangagaciro 7 zikwiriye abangavu
Subscribe to: Post Comments (Atom)


text:
Amakosa uzirinda mu gihitamo ikanzu y’umugeni
Ku munsi w’ubukwe ni umwe mu minsi ikomeye cyane mu buzima bwa muntu aho bisaba kwitegura bihagije cyane cyane ku bijyanye n’ikanzu y’umugeni usanag aba ariyo abantu bibandaho cyane kurnza abandi bose. Niyo mpamvu rero ugomba kwirinda amakosa akorwa na bamwe ugasanga bibihije umunsi w’amateka mu buzima bwabo.
Kwigana abandi : Mu gihitamo ikanzu y’umugeni ugomba kumenya ko buri wese agia umwambaro umubere bitewe nuko ateye. Ntugahitemo rero ikanzu ukurikije izigezweho ubonana abandi. Icyiza nuko wagira umwihariko kandi ukaba ujyanye nuko uteye.
Niba ufite mu gituza hanini uzirinde ikanzu igaragaza ibituza kuko birushaho kukugira munini. Niba uri umuntu munini hose ujye wirinda ikanzu zitaratse cyane. Uramutse uhisemo kwambara ikanzu itaratse ujye utoranya zimwe ziba zifashe kuri taye zigataraka hasi ku maguru gusa.
Irinde kwambara imyenda ikabije kuba sexy : Nibyo ku munsi w’ubukwe ugomba kugaragara neza ariko na none ubukwe butandukanye n’ibindi birori. Irinde ikanzu igaragaza amabere, umugongo wose n’ibindi ubona byagakwiye kwambarwa mu bindi birori.
Irinde kurebera ku mafoto y’abandi : Hari na none abantu usanga iyo bri hafi gukora bibanda ku mafoto y’abandi bakoze ubukwe ngo barebe uko bari babarewe bizabafashe guhitamo ikanzu. Akenshi ku mafoto baba barahisemo ameza kurusha andi ugasanga wowe ikanzu uhisemo itazakubera ku mafoto yose.
Kwihitiramo wenyine : Ntabwo ari byiza kwihererana akazi ko guhitamo ikanzu uzambara ku munsi w’ubukwe bwawe. Shaka abanu bake ugisha inama kandi ubibabaze ugifite umwanya wo guhitamo amatariki yo kwitegura ataragera.
Guhitamo amabara y’abakobwa bakwambariye atanyana n’umweru : Ikanzu y’umugeni iba ari umweru kandi ikaba ikeneye kujyana n’amabara amwe namwe kugirango birusheho gusa neza. Mu guhitiramo ibara ry’abakobwa bakwambariye, ujye wirinda ibara ritajyana n’umweru ariko na none wirinde ibara riburizamo umweru kuko umugeni agomba kuba agaragara cyane kurusha abamwambariye.
Irinde gutumiza kuri internet ikanzu uzambara : kuri ubu aho abantu bashobora kugur aibintu bakoresheje internet usanga n’abagni baguriraho amakanzu. Hari ubwo utumaho ikanzu ugasanga uko wayibonye ku ifoto ariko imeze neza nkuko ubyifuza. Icyiza wahitamo aho ushobora kugera ukayireba n’amaso.
Ibindi wamenya :
Iirinde kwambara inkweto ku munsi w’ubukwe nyirizina. Icyiza nuko wabaawarazambayeho waritoje kuzigenderamo mbere. Fata umwanya ujye ubyitoreza mu nzu, umanuke escalier, wumve ko zimeze neza.
Irinde amabijoux menshi : Ku munsi w’ubukwe ntabwo ari byiza ko wambara amabijoux menshi. Umugeni agomba kugaragara nk’umuntu ucishije make ariko usa neza.
Ngibyo ibyo uzirinda mu guhitamo ikanzu y’umugeni bikazakurinda kwicuza amahitamo wagize nyuma y’ubukwe.
Gracieuse Uwadata


text:
“Ahubwo muhugurane iminsi yose bikitwa uyu munsi, hatagira uwo muri mwe unangirwa umutima n’ibihendo by’ibyaha”.Abaheburayo 3:13
Satani yaje mu isi aje kwica,kwiba no kurimbura,niyo mpamvu yikundira Akristo bakunda kwihugiraho no kutaba hamwe n’abandi bizera.Iyo ukomeje kuba hamwe n’abandi bizera bigufasha kudasubira inyuma no kunesha uburiganya bwa satani.
Nta muntu n’umwe udashobora kugerwaho n’ibigeragezo niyo mpamvu uba ushobora no kugwa mu cyaha ariko Imana irabizi neza ari nacyo gituma buri wese ahabwa inshingano zo kwita k’Umwizera kugira ngo hatagira uva mu nzira y’agakiza.” Nuko rero uwibwira ko ahagaze, yirinde atagwa.1 Abakorinto 10:12
Imvugo igira iti”buri wese biramureba”,ntabwo ikwiye mu buzima bwabakristo,buri wese yaremewe kugira icyo yakora mu buzima bwa mugezi we kugira ngo ukomeye akomeze abadakomeye kandi nawe bimufashe guhagarara neza adatsinze n’uburiganya bwa satani.
Igihe cyose uzi umuntu udakomeye mu byo kwizera ni inshingano zawe kumwegera ukarushaho kumufasha mu guterana kwera. Bibiliya iravuga ngo” Bene Data, nihagira umuntu muri mwe uyoba, avuye mu kuri undi akamuyobora,mumenye yuko uyobora umunyabyaha akamukura mu nzira ye yayobeyemo, azakiza ubugingo urupfu, kandi azatwikīra ibyaha byinshi.Yakobo 5:19.
Ikindi kiba ari ngombwa nuko ugomba kugira Itorero ryemera Imana kuko rigufasha kugira abakuyobora mu buryo bwo kwizera kuko Imana yahaye ubushobozi abashumba b’Itorero kukurinda no ku kwitaho“Mwirinde ubwanyu, murinde n’umukumbi wose Umwuka Wera yabashyiriyeho kuba abarinzi, kugira ngo muragire Itorero ry’Imana, iryo yaguze amaraso yayo. Ibyakozwe n’Intumwa 20:18.
Ndetse niyo waba uri umushumba ,Bibiliya ikwibutsa ko ugomba kwirinda muri byose.Bibiliya ikomeza ivuga ko utazabera maso mugenzi we kandi amureba nta kizabuza Imana kumubaza ubugingo bwe” Mwumvire ababayobora mubagandukire, kuko ari bo baba maso barinda imitima yanyu nk’abazabibazwa. Nuko rero, mubumvire kugira ngo babikore banezerewe kandi batagononwa, kuko kubikorana akangononwa kutagira icyo kumarira mwebwe.Abaheburayo 13:17.
Satani akunda gutandukanya abakristo kugira ngo badashyirahamwe bakamunesha maze agaharanira ko bava mu muryango w’Imana,bagatangira banga kumvira abo Imana yabahaye kubabera abashumba,nabo ubwabo bagatangira gucikamo ibice bityo ubusabane n’ubumwe bwabo bari bafitanye bukarangira bagatakaza ubudahangarwa n’imbaraga bari bafite mu Mana.Wirind rero kuba nyamwigendaho mu by’agakiza ahubwo wunge ubumwe n’abandi bizera bose.


text:
Bakobwa mwirinde intoki zabahungu zibakorakora zitagira gahunda!
Hari ubwo ujya ubona abana b’abahungu bafite udutoki duhora turyaryata, bashaka iteka gukora ku bakobwa, hari abazi kubikora bitonze, muri buri kiganiro n’umukobwa aba ashaka kumufata k’urutugu, mu mayunguyungu, iteka aba ashaka kubahanagura imyanda hari nabashaka no kubakandakanda mu mugongo, kubakandakanda ku ntugu, kubashimashima mu mutwe, gukanda kanda intoki, hari n’abakobwa njya mbona batagira isoni zo kwicara ku bibero by’abasore, mbega ubupfu bwo kutamenya
imikorerey’umubiri ? N’ibindi bisa bityo, rimwe na rimwe hari ubwo biba nta n’umugambi mubi warimo ariko mwitonde bakobwa kuko imibiri yanyu uko iteye ibyutswa nibyo, buhoro buhoro bizana ingaruka ikomeye kuko umuhungu adakora hamwe gusa ngo arekere aho. Atangira kugukoraho ahoroheje, ariko ejo iyo umwemereye aba ashaka gusingira ahakomeye buke buke, bikazabyara ingaruka zikomeye, uwirinda yirinda kare.
Burya no kugendana iteka n’abahungu mufatanye mu biganza igihe kirekire siko byose ntacyo bivuze, reba nawe iyo umugabo agendana n’umwana yabyaye ari nka nijoro noneho akamufata ikiganza, burya aba amubwiye iki ? biba bisobanuye ngo ngukunda nk’umwana wanjye turi kumwe, ntugire ubwoba ndakurinze. Niko n’ibindi bimeze, burya ashobora gutangira byoroheje ariko umukobwa agasa n’uwumva ko ahari umwitayeho, wifuza kumurinda, iyo rero ari mw’ijoro umuhungu agashaka
no kumwereka ko akomeje nubwo nta jambo yaba avuze, hashobora kuvamo
gusomana, ibindi nawe ubwo urumva ibikurikira. Ejo rero igikurikira nuko ka gasore kajya kwivuga ku bandi, inkuru yuzuyemo kwirarira ikabona abayumva, ngo na wa mukobwa ni kimwe n’abandi ntakigenda.
MWITONDE BAKOBWA
Iyo umuhungu agitangira kugukorakora, mugendana bwa mbere aba yumva yishimye, kandi burya byose abiganira mu giparu n’abandi basore, iyo rero umukobwa yeretse wa muhungu ko nawe yishimira ibyo amukora, kwiyemera kwa ka gasore kurabyimba, nyuma y’iminsi mike umusore atangira kumva asa nkuhaze, impamvu nuko aba akiri muto, muby’ukuri ari ntampamvu yo kwizirika k’umuntu umwe, kuko uwo nubwo ari umusore ariko aba akiri umwana, aba akiri mu gihe cyo gushaka kumenya isi,
ibiyigize , abayituye, abari mu bushakashatsi, ubwo rero ahita abona abandi bakobwa benshi kandi beza, hakaza igitekerezo ngo reka ngerageze n’uriya na bariya ndebe itandukaniro.
Uwo musore mu bwana bwe nta nubwo aba yumva impamvu umukobwa akomeza ibyo barimo abigira ibikomeye, k’umuhungu biba bikiri umukino, ariko umukobwa we abifata nk’ urukundo. Umukobwa nawe ntaba yumva impamvu umuhungu atangiye kumwitwaraho nabi, aba yibaza icyo yakoze kidakwiye, ndetse rimwe na rimwe akiyemeza no gukora ibindi byinshi yibwira ko byagarura umuhungu, ahubwo ntamenye ko ari kumwigizayo byimazeyo kuko yarangije kumurunguruka. Ibyari byatangiye ari ibyishimo k’umukobwa bikarangira ari umubabaro utavugwa.
Kubera iki ? Umuhungu yagize ngo uko afata ibintu niko umukobwa abifata,
n’umukobwa agirango uko afata ibintu niko umuhungu abifata, reka da baratandukanye.
Ese amagambo wumva wa mukobwa afite icyo yagutwara ? Kubera ko abakobwa baremye bakunda kumva ababavugaho ibyiza, utaramenya ubwenge atwarwa n’abamutatse bose, ntamenye ko hari ababimubwira gusa ari ukumurya umutima barangiza bakareba hirya bagaseka. Ukubwira ko agaukunda wese siko biba ari ukuri, ntabwo urukundo rupimirwa ku magambo aryoshye ntihazagire ugushuka. Banza umenye ko uri uwagaciro imbere y’amaso y’Imana, si iby’abantu bavuga bigushitura kuko bashobora no kureshya gusa babeshya, ahubwo nawe ufite uburenganzira
bwo kureba, ukagenzura ukamenya neza uvuga uwo ariwe, cyangwa ukwandikira uwo ariwe, maze ugahitamo, kuko urukundo rutaba ku rurimi ahubwo ruba mu mutima, aha ndabwira abakuze, bageze igihe cyo kurongorwa. Wowe w’umwana, menya ko gutangira ibisa nibyo byagutesha umutwe gusa, kandi ari nta n’intego ifatika y’ubuzima ibirimo, tegereza ikintu cyose cyagenewe igihe cyacyo.
Urugero: Umusore wari ufite mu myaka 18 yabaga kwa mushiki we mukuru, afite umukobwa bakundana bamaranyeigihe kirekire, noneho mushiki we aza kubona uwo mukobwa atakibasura nka mbere, abaza uwo musore impamvu. Umuhungu amubwira ko hari hashize igiye amusaba ko bakorana ibyaha umukobwa yaranze ko noneho yemeye,ko icyo yari amutegerejeho yakibonye.
Ibyo byavugwagwa na mushiki we aganiriza undi mugore, uwo mugore amusubiza mumvugo yatangaje igira ati “N’ubundi umuhungu iyo yamaze kubona ikibero cy’umukobwa, amatsiko yari amufitiye aba ashize nta kindi kiba gisigaye aramwanga. Ibyiza rero ni uko abana b’abakobwa bakwirinda bagategereza abo Imana yabageneye, kuko n’ubundi agapfundikiye gatera amatsiko niko umunyarwanda yavuze.
Pastor Jules Kazura


text:
Imyanzuro 12 y’Inama y’igihugu y’Umushyikirano yarangiye mu mpera z’icyumweru gishize yatangajwe kuri uyu wa kane. Umwanzuro wa gatatu ukubiye mu gitekerezo cyatanzwe na Mgr Serviliyani Nzakamwita wagarukaga cyane ku kubaka umuryango Nyarwanda
Musenyeri Nzakamwita wa Diyoseze ya Byumba yatanze igitekerezo ashima ko mu Rwanda hari umutekano ariko hirya no hino hacyumvika ibibazo bikomeye by’amakimbirane mu ngo.
Yagize ati “Gahunda z’umutekano zahawe ingufu twarabyumvise kandi umusaruro ni mwiza ari ku nkiko, ari mu ntara, ari mu turere no kugeza ku midugudu, ariko iyo tugeze mu rugo umutekano usanga ari muke kandi ingaruka zaragaragaye, ziteye impungenge.”
Aha ku ngaruka yavuzemo abana bo mu muhanda, ubutane bw’abashakanye bugenda bwiyongera, ababyeyi bagenda bihekura, abicana ubwabo, abana bica ababyeyi. Ati “hari n’amahano ntavuze agenda yiyongera mu ngo no mu rubyiruko, birakwiye ko umuryango wakegerwa kurushaho.”
Umwanzuro wa gatatu w’iyi nama y’Umushyikirano muri 12 yasohotse none uri ku gitekerezo cya Musenyer, wo ugira uti “Gushimangira ubufatanye hagati y’inzego za Leta, ababyeyi, abarezi, abikorera, sosiyete civile n’imiryango ishingiye ku madini mu kurushaho kubaka umuryango nyarwanda.”
Ku gitekerezo cya Mgr Nzakamwita, abanyamakuru bibajije ikivugwa ku kubusanya hagati ya Me Evode Uwizeyimana na Musenyeri Nzakamwita maze umuyobozi w’ikigo cy’igihugu cy’imiyoborere, RGB, Prof Shyaka Anastase avuga ko mu Rwanda hari ubwisanzure bwo gutanga ibitekerezo.
Prof Shyaka avuga ko yaba uwo mu nzego za Leta cyangwa izigenga afite rugari mu gutanga igitekerezo cye n’uko abyumva bitabujijwe kuba yabusanya n’abandi.
Ati “byaba byiza abantu bavuze rumwe ku gitekerezo cyubaka ariko habonetse ubyumva ukwe ntakwiye gufatwa nk’uwaciye inka amabere kuko turi mu gihugu cy’ubwisanzure.”
Prof Shyaka yavuze ko ibi bisa no kubusanya hagati ya Me Evode Uwizeyimana na Mgr Nzakamwita byavuzweho byinshi ariko ko ba nyiri ubwite nta kibazo bafite ndetse ko Umuyamabanga wa Leta Uwiringiyamana ntacyo ashobora kuryozwa kuko yatanze igitekerezo cye.
IMYANZURO Y’INAMA Y’IGIHUGU Y’UMUSHYIKIRANO
- Kugena igihe ntarengwa u Rwanda ruzagera ku rwego rwo kwihaza mu ngengo y’imari, duhingiye ku cyerekezo 2050, twongera umurego mu gukora cyane, kubazwa ibyo dukora no kunoza imikoranire hagati y’inzego zose.
- Gukomeza kubaka ubudasa bw’u Rwanda bushingiye ku miyoborere myiza dukomeza kwihitiramo no gushyigikira ubuyobozi butubereye kandi bufite icyerekezo no gukomeza umuco wo kwishakamo ibisubizo, kuwumenyekanisha no kuwuhererekanya mu badukomokaho.
- Gushimangira ubufatanye hagati y’inzego za Leta, ababyeyi, abarezi, abikorera, sosiyete civile n’imiryango ishingiye ku madini mu kurushaho kubaka umuryango nyarwanda.
- Gushyira imbaraga mu kongerera agaciro ibikorerwa mu Rwanda no kubishakira amasoko mu Rwanda no mu mahanga.
- Gukomeza kunoza imitangire ya Servisi mu nzego za Leta no mu bikorera, abahabwa servisi mbi bakabyanga kandi bakabigaragariza ababishinzwe kugira ngo bikosorwe.
- Gushyiraho no gushyigikira gahunda y’Urunana rw’Urungano mu turere twose tw’igihugu no kugeza gahunda y’Itorero ry’igihugu mu byiciro byose by’Abanyarwanda harimo abakuze baba mu mahanga n’ababana n’ubumuga.
- Gutegura neza imishinga minini yo kuhira imyaka cyane cyane mu turere twa Nyagatare, Gatsibo, Kayonza na Kirehe.
- Gushaka uburyo bwo kwegereza ibiro by’itora Abanyarwanda batuye mu mahanga.
- Gukomeza gusigasira no kunga ubumwe bw’abanyarwanda turwanya ingengabitekerezo ya Jenoside by’umwihariko mu rubyiruko.
- Gukomeza gushyira imbaraga mu guhangana n’ibikorwa bibera mu mahanga bigamije gupfobya no guhakana Jenoside yakorewe Abatutsi.
- Gukora ubushakashatsi bugamije kumenya mu buryo bwimbitse ikibazo cy’ihungabana mu bacitse ku icumu rya Jenoside kugira ngo gifatirwe ingamba zihamye.
- Gushakira umuti ukwiye inzitizi zibangamira irangizwa ry’imanza zisigaye zaciwe n’inkiko Gacaca ku mitungo yangijwe mu gihe cya Jenoside yakorewe Abatutsi.
Source: Umuseke.rw


text:
#2 Gutinyuka ugakora Abantu batari bake ubasangana ibitekerezo n’imishinga myiza ariko iyo badatinyutse ngo batere Intambwe, imishinga ihombera mu bitekerezo byabo cyangwa abayumvise bayishyira mu bikorwa,bakazakira abandi bagasigara muri "yanyibye umushinga"!
Kuba abantu benshi bahomba ntibivuze ko hatari n’abunguka,wishingira ku makuru mabi gusa ava kw’isoko ry’umurimo ngo atume utinya kugira icyo ukora, tinyuka nunahomba, ubutaha uzamenya icyo ukosora.
Imana nayo mu gutanga umugisha igira aho inyuza, nta mugisha ufata mu kirere gusa! Niyo mpamvu nayo idusaba gutinyuka tukagerageza gukora ikabona aho inyuza ineza yayo kuri twe.
Uwiteka azategeka umugisha kuba mu bigega byawe no mu byo ugerageza gukora byose, kandi azaguhera umugisha mu gihugu Uwiteka Imana yawe iguha. Gutgk28:8
Wihera muri uwampa ibi nakora biriya, ahubwo gira uti " mpereye kuri bike mfite nzagera kubyo nshaka" Kuko icyo wakora cyose( kitazira) Imana yasezeranye ko izaguheramo umugisha.
Irindi banga ryuzuzanya no gutinyuka, ni ugukora icyo UKUNDA kandi ukagikorana UMWETE , kuko abanyamwete ijambo rivuga ko bazaba ab’imbere ku Mwami!
Hari umuntu W’UMUNYAMWETE mu byo akora ubonye? Bene uwo azaba imbere ku mwami, Ntazakorera abagufi. Imig22:29
Guhera uyu munsi tinyuka ugire icyo ukora, uraba ufunguye umuryango w’umugisha, ufunze uw’ubukene.
Pastorviva.pcm@gmail.com POWER OF CHANGE MINISTRIES®


text:
Abahuguwe mu by’imishinga ntibagorwa no kubona inkuzanyo
Nzeyimana Alfred, Umujyanama ku bijyanye no gukora imishinga mu kigo cy’iterambere ry’ishoramari DBC, gikorera I Muhanga, atangaza ko abahuguwe n’ikigo cyabo ku bijyanye no gukora imishinga bamaze kwiteza imbere. Ngo mu rwego rwo kuborohereza gukorana n’amabanki, abakozi ba Banki baza gusura abahurwa maze bakabemerera ko imishinga yabo bazayiguriza. “buri muntu avuga umushinga ateganya gukora maze tukamugiraho inama, bitewe n’uko umukozi wa banki aba yakurikiranye inyigo yawo, iyo uwo mushinga ugeze muri banki ntibawutindaho”.
Ayo muhagurwa n’ubujyanama mu gukora imishinga icyo kigo kiyatangira ubuntu kuko biri muri gahunda nyamukuru ikigo cy’igihugu cy’iterambere RDB cyatekerejeho mu gushyiraho ibigo nk’ibi mu turere twose cy’igihugu.
Cyakora ngo hari impungenge zishingiye ku kuba benshi mubatuye muri Muhanga batazi iyo gahunda y’ibikorwa by’icyo kigo. Kanyarwanda, umucuruzi ucururiza mu iduka iriri imbere y’icyo kigo yavuze ko atari azi ko icyo kigo gitanga inama ku kubona imishinga kuko ngo yabonaga abajya gukoresha mudasobwa gusa.
Ibi nabyo Alfred abigarukaho avuga ko ikigo nta buryo gifite cyo kumenyekanisha ibikorwa byabo, keretse kwifashisha inzego z’ibanze. Ngo bo ubwabo nta bushobozi bafite bwo kuba bamenyekanisha ibikorwa byabo.
Uretse ibijyanye n’ubujyanama no kwiga imishinga, ibigo by’iterambere mu ishoramari bifasha abacuruzi kwiyandikisha mu kigo cy’igihugu cy’iterambere, ndetse n’abakeneye kumenyekanisha imisoro babikora bakoresheje internet muri icyo kigo. Ibyo bikaba byarorohereje bamwe mu bacuruzi ingendo bakoraga bajya ku biro by’ikigo cy’igihugu gishinzwe imisoro n’amahoro.
Marie Josee Uwiringira


text:
Abagize Kompanyi Uregero Media Group bateguye igitaramo cyo kumurika no kugaragaza abana b’abanyempano batoranyijwe muri 15 hakaba hasigaye batanu bageze mucyiciro cyanyuma, aho ahagamijwe gushaka uwambere ariko bose bakazahembwa.
Kuri iki cyumweru tariki ya 15 Mutarama 2017 guhera I saa cyenda ku rusengero rwa Vivante Kimihurura, iri tsinda ry`abana banyuze muri Urugero Music Academy baraba basoza iki cyiciro, maze hifashishijwe itsinda ry`abanyamuziki bazaba bagize akanama nkemurampaka hatoranywe uwahize abandi ndetse uko bazagenda bakurikirana bahembwe ibihembo bitandukanye.
Ni mu gitaramo kizitabirwa n`amatsinda atandukanye nka Healing Worship Team na True Promises zikunzwe n`abatari bake, umuramyi Serge Iyamuremye ndetse n`umunyarwenya Clapton ndetse no ku nshuro ye ya Mbere Niyonkuru Joyeuse umwana wa Lilian Kabaganza uherutse kwinjira muri muzika akazaza gutera ishyaka bagenzi be, kwinjira ni ubuntu.
Iki gitaramo cyo gusoza icyiiro cya mbere kikazasozwa hahita hakomerezaho icyiciro cya kabiri, abana b`abakristo baziyandikisha hongere hatoranywe abazagumana na Urugero Media Group muri uyu mwaka wa 2017.
Urugero Music talent ni iki?
Urugero Music talent ni igikorwa cyatangijwe na Urugero Media Group mu rwego rwo gutoza abaramyi b`ejo hazaza hibanzwe cyane cyane ku bana batoya uhereye ku myaka irindwi kugeza ku myaka cumi n`itanu.
Iki gikorwa cyatangijwe mu kwezi kwa mbere 2016 aho mu bana basaga 40 bari biyandikishije hatoranyijwe 15 nabo hakaza gutorwamo 5 barimo abakobwa 3 ndetse n`abahungu 2 maze aba basigaranywa na Urugero Media Group mu kurushaho kubatoza ibijyanye no kubaho mu buzima buramya Imana.
Mu gihe kingana n`umwaka wose aba bana bamaranye na Urugero Media Group bagiye batozwa ibijyanye n`umuziki, ijambo ry`Imana ndetse n`uburere rusange, ibi bikaba byarakorwaga mu biruhuko mu rwego rwo kutabangamira amasomo y`aba bana mu mashuri asanzwe.
Byinshi byakozwe n`aba bana harimo indirimbo “ Mpore Rwanda “ yakozwe mu rwego rwo guhumuriza abanyarwanda muri rusange bitewe n`amateka mabi yaranze igihugu cyacu, ndetse aba bana bakaba baragiye bitabira ibitaramo bitandukanye mu rwego rwo kurushaho kwagura ubumenyi bwabo ndetse aho bagiye banyura hose bakaba barishimiwe na benshi.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable
2,690 total views, 21 views today


text:
Nyakubahwa Minisitiri w’Imari n’Igenamigambi mu gihugu cyacu, maze iminsi mfite utubazo nibaza ariko nyuma yo kwibuka ko abanyarwanda twahawe umwanya n’ubwisanzure mu gutanga ibitekerezo, nsanze ngomba gusaba urubuga ukwezi.com bakampa umwanya nkabandikira ngamije kubasobanuza no gutanga ibitekerezo byanjye nkabereka uko nanjye mbyumva. Mbanje kugusaba kutumva amabwire, kuko hari abashobora kukubwira ko ntabwenge ngira, abandi ko Joriji ndi umurwayi wo mu mutwe, cyangwa se ko ntazi gutekereza kure, abo ubime amatwi ndabigusabye.
Nyakubahwa Minisitiri, nishimira uburyo Minisiteri y’Imari n’Igenamigambi iduteganyiriza, ikabinyuza mu gutegura ingengo y’imari ya buri mwaka, iba igenewe gukoreshwa mu bintu bitandukanye biduteza imbere nk’abanyarwanda. Mukomereze aho, ariko reka ngire icyo mbibariza. Buriya iyo muteguye ingengo y’imari, kuki mutarenzaho n’akayabo bamwe mu bayobozi bazanyereza abandi bakagasesagura, kandi mbona byarabaye ikibazo gikomeye?
Aha ntimunyumve nabi, sinjye ubatunze agatoki ahubwo ndashingira ku bigaragazwa n’umugenzuzi w’imari ya Leta, kandi burya ndabikurikirana neza, rwose imibare ubwayo irivugira, ndetse mubinyemereye twabibara mu mibare ifatika kandi isobanutse.
Inteko Ishinga amategeko y’u Rwanda, ubwo yemezaga ingengo y’imari y’umwaka wa 2014/2015, yemeje ko yari akayabo ka miliyari 1753,3. Icyo gihe rwose numvaga zihagije, numvaga byose bizagenda neza kandi koko abayobozi tuba tubafitiye icyizere muba mwabitubariye. By’akarusho noneho, hashize igihe gito hongereweho miliyari 6,4 kandi birumvikana byarushijeho gutanga icyizere... Nonese nyakubahwa Minisitiri, ko ayo mafaranga yari afite ibyo yagenewe, none umugenzuzi mukuru w’imari ya Leta akaba yamaze guhishurira abanyarwanda ko miliyari magana abiri na cumi (210.000.000.000) zaburiwe irengero muri iyo ngengo y’imari, murumva bitazajya bitudindiza mu iterambere? Ubwose ibyo ako kayabo kagombaga gukora byaba byarakozwe?
Nyakubahwa Minisitiri, umuti uhamye wagakwiye kuba uwo gushaka uburyo bwizewe bwo kurwanya abayobozi mu nzego n’ibigo bya Leta barigisa cyangwa bagasesagura amafaranga yagenewe kuduteza imbere, ariko niba byarananiranye, ubwo ku ngengo y’imari hajya hanateganywa ko hari akayabo kazaburirwa irengero, bityo twe rubanda ntitubigenderemo ngo iterambere ryacu ridindire. Gusa nanone, ko mushinzwe imari n’igemigambi, mu igenamigambi mufite haba harimo kwishyuza nta kabuza bene abo baba baranyereje cyangwa bagasesagura ibyagenewe rubanda?
Nyakubahwa Minisitiri, ndabasabye ngo muzabidukurikiranire kandi mukomeze mudukorere igenamigambi ritunyuze.